

**Anul 2023 – numărul 37**

**11 – 15 septembrie**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 11-15 septembrie 2023 3](#_Toc145918360)

[Selecție de Acte normative apărute în Monitorul Oficial al României în perioada 11-15 septembrie, 2023 4](#_Toc145918361)

[Comunicate de presă ale Guvernului României 5](#_Toc145918362)

[Guvernul României așteaptă din partea Ucrainei prezentarea Planului de Acțiune cu privire la măsurile eficiente de control al exportului pentru prevenirea denaturării pieței cerealelor din țara noastră 5](#_Toc145918363)

[Premierul Marcel Ciolacu și ministrul Transporturilor, pe șantierele Autostrăzii Moldovei 5](#_Toc145918364)

[Aproape 213.000 elevi, preponderent din mediul rural izolat, vor beneficia de microbuze electrice pentru transportul şcolar 6](#_Toc145918365)

[Participarea premierului Marcel Ciolacu la ședința Comitetului pentru e-guvernare și reducerea birocrației (CERB) 7](#_Toc145918366)

[Informaţie Europeană 8](#_Toc145918367)

[NOUTĂȚI – Informații UTILE 8](#_Toc145918368)

[Fondul pentru Modernizare: Stadiul proiectelor depuse în cadrul Programului cheie 3 8](#_Toc145918369)

[Metodologia de verificare, evaluare și selecție a proiectelor în cadrul PIDS 9](#_Toc145918370)

[Sesiune de informare privind oportunitățile de finanțare pentru comunitatea academică și de inovare din România 9](#_Toc145918371)

[Hotărâre de Guvern pentru simplificarea achizițiilor publice din domeniul IT 9](#_Toc145918372)

[MADR: Intervențiile care vizează irigațiile, infrastructura rurală, pomicultura, procesarea produselor agricole și pomicole, zootehnia, instalarea tinerilor fermieri și formarea profesională ar urma să fie lansate în a doua jumătate a lunii octombrie 10](#_Toc145918373)

[Consultări publice 11](#_Toc145918374)

[POCA: Ghidul privind măsurile de sprijin pentru categoriile de persoane vulnerabile pentru compensarea prețului la energie, lansat în consultare 11](#_Toc145918375)

[Fondul pentru Modernizare: Ghidul privind sprijinirea investițiilor pentru modernizarea/reabilitarea rețelei inteligente de termoficare, lansat în consultare publică 12](#_Toc145918376)

[Versiunea actualizată a Strategiei Regionale pentru Specializare Inteligentă 2021-2027 pentru regiunea Vest, lansată în consultare publică 12](#_Toc145918377)

[PNRR 13](#_Toc145918378)

[Calendarul actualizat al apelurilor din cadrul PNRR 13](#_Toc145918379)

[PNRR: Instrucțiunea nr.3 pe apelul pentru redimensionarea, standardizarea și optimizarea Platformei informatice din asigurările de sănătate 13](#_Toc145918380)

[PNRR: Lista provizorie a proiectelor admise/respinse în cadrul apelului privind eficiența energetică în sectorul industrial 13](#_Toc145918381)

[Un nou fond de investiții axat pe finanțarea IMM-urilor va primi o alocare prin PNRR 14](#_Toc145918382)

[PNRR: Modificări la ghidului dedicat accelerarării digitalizării producției și distribuției de filme, în consultare publică 15](#_Toc145918383)

[Modificările propuse de Ministerul Educației privind unele ținte și jaloane din PNRR 15](#_Toc145918384)

[Apeluri – Finanțări 17](#_Toc145918385)

[PEO: Modificări la ghidurile privind consolidarea dialogului social și a parteneriatelor pentru ocupare și formare 17](#_Toc145918386)

[APIA acordă sprijin financiar în valoare de peste 172 milioane lei pentru motorina aferentă trimestrului II al anului 2023 17](#_Toc145918387)

[PIDS: A fost actualizat Ghidul privind elaborarea Strategiilor de Dezvoltare Locală în orașe/municipii cu o populație de peste 20.000 locuitori 17](#_Toc145918388)

[2021-2027: Ministerul Transporturilor a lansat apelurile pentru trenurile metropolitane 18](#_Toc145918389)

[Din Actualitatea Europeană 19](#_Toc145918390)

[Statul de drept: Comisia închide în mod oficial mecanismul de cooperare și de verificare pentru Bulgaria și România 19](#_Toc145918391)

[Inundațiile din Libia: UE mobilizează asistență de urgență prin intermediul mecanismului său de protecție civilă 20](#_Toc145918392)

[Promovarea IMM-urilor din Europa: Comisia oferă un nou ajutor pentru a stimula competitivitatea și reziliența IMM-urilor 21](#_Toc145918393)

[Eurodeputații susțin planurile de stimulare a utilizării energiei regenerabile 23](#_Toc145918394)

[Starea UE: Ucraina, Pactul verde, economia, China, inteligența artificială 25](#_Toc145918395)

[Alegerile europene din 2024: 15 locuri suplimentare, repartizate între 12 țări 26](#_Toc145918396)

[Eurobarometru: Europenii aprobă măsurile luate pentru a face față crizei energetice, pentru a promova durabilitatea și pentru a sprijini Ucraina. 27](#_Toc145918397)

Repere din agenda publică a conducerii Instituţiei Prefectului - Judeţul Hunedoara   
în perioada 11-15 septembrie 2023

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a domnului SZÉLL Lőrincz, subprefectului județului Hunedoara:

| *Eveniment* | ***Data*** |
| --- | --- |
| *Participare la festivitățile de deschidere a noului an școlar organizate la Liceul Teoretic "Teglaș Gabor" din Deva.* | ***11 septembrie*** |
| *Participare la festivitățile de deschidere a noului an școlar organizate la Liceul Tehnologic Agricol "Alexandru Borza" din Geoagiu.* | ***11 septembrie*** |
| *Participare la festivitățile de deschidere a noului an școlar organizate la Colegiul Național "Decebal" din Deva.* | ***11 septembrie*** |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***12 septembrie*** |
| *Participare la evenimentul organizat în orașul Simeria de Asociația Start Together.* | ***12 septembrie*** |
| *Participare la manifestările organizate de ISU Hunedoara cu ocazia Zilei Pompierilor Români.* | ***13 septembrie*** |
| *Participare la evenimentul cultural desfășurat în comuna Băița, spectacol de actorie din cadrul proiectului CULTURĂ'N ȘURĂ.* | ***13 septembrie*** |
| *Participare la Salonul Internațional INVENTCOR 2023.* | ***14 septembrie*** |
| *Participare la evenimentul organizat în stațiunea montană Parâng cu ocazia Zilei Naționale a Muntelui.* | ***14 septembrie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***14 septembrie*** |
| *Participare la acțiunea de ecologizare din satul Pricaz, parte a campaniei naționale "Let's Do It, Romania!".* | ***16 septembrie*** |
| *Participare la momentul festiv care a marcat începutul Zilelor Maghiare din județul Hunedoara.* | ***17 septembrie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  11-15 septembrie, 2023

**M. Of. nr. 818/12 septembrie 2023**

* Nr. **812** / **8 Septembrie 2023**, Guvernul României - Hotărâre privind alocarea unei sume din Fondul de rezervă bugetară la dispoziția Guvernului, prevăzut în bugetul de stat pe anul 2023, pentru suplimentarea bugetului Ministerului Afacerilor Interne, în scopul decontării din bugetul inspectoratelor județene pentru situații de urgență/Inspectoratului pentru Situații de Urgență București-Ilfov a sumelor forfetare lunare pentru familiile și persoanele singure beneficiare ale Deciziei de punere în aplicare (UE) 2022/382 a Consiliului din 4 martie 2022 de constatare a existenței unui aflux masiv de persoane strămutate din Ucraina în înțelesul articolului 5 din Directiva 2001/55/CE și având drept efect introducerea unei protecții temporare.

**M. Of. nr. 821/12 septembrie 2023**

* Nr. **145** / **11 Septembrie 2023**, Ministerul Afacerilor Interne - Ordin privind principiile și cadrul de coordonare a activității și delegarea unor competențe de coordonare în cadrul Ministerului Afacerilor Interne.
* Nr. **3369** / **6 Septembrie 2023**, Ministerul Investițiilor și Proiectelor Europene - Ordin pentru modificarea Schemei de ajutoare de stat și de minimis privind unele măsuri pentru pregătirea portofoliului de proiecte destinat finanțării din fonduri externe nerambursabile, pentru perioada de programare 2021-2027, în domeniul specializării inteligente, aprobată prin Ordinul ministrului fondurilor europene nr. 894/2020.

**M. Of. nr. 822/12 septembrie 2023**

* Nr. **815** / **8 Septembrie 2023**, Guvernul României - Hotărâre pentru modificarea și completarea Regulamentului de aplicare a Ordonanței de urgență a Guvernului nr. 195/2002 privind circulația pe drumurile publice, aprobat prin Hotărârea Guvernului nr. 1.391/2006.

**M. Of. nr. 824/13 septembrie 2023**

* Nr. **6070** / **31 August 2023**, Ministerul Educației - Ordin privind organizarea, desfășurarea și calendarul admiterii în învățământul profesional și în învățământul dual pentru anul școlar 2024-2025.

**M. Of. nr. 827/14 septembrie 2023**

* Nr. **256** / **11 Septembrie 2023**, Agenția Națională pentru Sport - Ordin privind modificarea Ordinului ministrului sportului nr. 12/2023 pentru aprobarea programelor sportive de utilitate publică și a metodologiei de finanțare a federațiilor sportive naționale și a Comitetului Național Paralimpic.

**M. Of. nr. 828/14 septembrie 2023**

* Nr. **6234** / **6 Septembrie 2023**, Ministerul Educației - Ordin pentru aprobarea Listei instituțiilor de învățământ superior acreditate care organizează, în anul universitar 2023-2024, Programul de formare psihopedagogică în vederea certificării competențelor pentru profesia didactică (nivelurile I și II).

**M. Of. nr. 835/15 septembrie 2023**

* Nr. **845** / **14 Septembrie 2023**, Guvernul României - Hotărâre privind acordarea unui sprijin de urgență pentru sectorul cerealelor și cel al semințelor oleaginoase.
* Nr. **2533** / **12 Septembrie 2023**, Ministerul Finanțelor / Nr. **20740** / **4 Septembrie 2023**, Ministerul Familiei, Tineretului și Egalității de șanse - Ordin pentru modificarea și completarea Normelor de aplicare a programelor guvernamentale de creditare „StudentInvest“ și „FamilyStart“, a modelului Convenției privind implementarea programelor „StudentInvest“ și „FamilyStart“, precum și a modelului Convenției de garantare, aprobate prin Ordinul ministrului finanțelor și al ministrului familiei, tineretului și egalității de șanse nr. 2.534/20.809/2022.
* Nr. **3167** / **15 Septembrie 2023**, Ministerul Sănătății - Ordin pentru modificarea anexei la Ordinul ministrului sănătății nr. 2.300/2023 privind aprobarea Ghidului de finanțare pentru investiția specifică: I3.1 - Redimensionare, standardizare și optimizare a Platformei informatice din asigurările de sănătate (PIAS) din cadrul pilonului II: Transformare digitală - componenta 7: Transformare digitală, investiția: I3. Realizarea sistemului de eHealth și telemedicină.
* Nr. **844** / **14 Septembrie 2023**, Guvernul României - Hotărâre privind aprobarea Procedurii de implementare a Programului național de dezvoltare și susținere a industriei alimentare INVESTALIM aferent perioadei 2023-2026, a modalităților de acordare, a indicatorilor cantitativi și calitativi ai investiției, precum și a criteriilor de stabilire a punctajului pentru întreprinderile solicitante.

**M. Of. nr. 836/15 septembrie 2023**

* Nr. **5656** / **24 August 2023**, Ministerul Educației - Ordin privind acordarea autorizației de funcționare provizorie pentru unitatea de învățământ preuniversitar de stat Liceul Tehnologic „Dimitrie Leonida“ Petroșani din municipiul Petroșani, județul Hunedoara.

**M. Of. nr. 837/15 septembrie 2023**

* Nr. **846** / **14 Septembrie 2023**, Guvernul României - Hotărâre privind aprobarea Programului de susținere a producției de legume cultivate în spații protejate pentru perioada 2023-2024 și pentru modificarea art. 8 din Hotărârea Guvernului nr. 1.569/2022 privind aprobarea programului de susținere a producției de tomate în spații protejate pentru anul 2023.

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Guvernul României așteaptă din partea Ucrainei prezentarea Planului de Acțiune cu privire la măsurile eficiente de control al exportului pentru prevenirea denaturării pieței cerealelor din țara noastră

Guvernul României așteaptă din partea Ucrainei prezentarea Planului de Acțiune cu privire la măsurile eficiente de control al exportului pentru prevenirea denaturării pieței cerealelor din țara noastră, măsuri pe care s-a angajat că le va prezenta până la finalul zilei de luni, 18 septembrie 2023.

Totodată, își exprimă regretul cu privire la faptul că nu a fost identificată o soluție în plan european pentru prelungirea restricțiilor la importul de cereale din Ucraina, măsură solicitată de statele membre afectate de această decizie.

În funcție de Planul de Acțiune prezentat de partea ucraineană, Guvernul României va decide măsurile potrivite pentru protejarea fermierilor români.

Guvernul României este în contact permanent cu Comisia Europeană și cu partea ucraineană pentru a se asigura că noul mecanism de limitare a efectelor importurilor produselor ucrainene, propus de CE, va preveni distorsiunile piețelor statelor membre UE care au fost protejate prin măsurile preventive de limitare a importurilor din Ucraina.

\*

Premierul Marcel Ciolacu și ministrul Transporturilor, pe șantierele Autostrăzii Moldovei

Premierul Marcel Ciolacu a verificat astăzi, împreună cu ministrul Transporturilor și Infrastructurii, Sorin Grindeanu, stadiul lucrărilor la obiectivele de infrastructură din domeniul rutier de pe Autostrada Moldovei (A7): respectiv loturile 1 și 2 ale Autostrăzii Ploiești - Buzău (49,35 km), Autostrada Buzău - Focșani (82,44 km) și Autostrada Focșani - Bacău (95,9 km).

Premierul a apreciat ritmul susținut în care se desfășoară lucrările la autostrada care va lega Bucureștiul de Moldova, ceea ce arată că termenele contractuale pot fi respectate. Există premisele ca, până la sfârșitul anului viitor, să fie dată circulației Autostrada Focșani - Bacău.

Prim-ministrul a punctat faptul că Autostrada A7 va asigura un echilibru de dezvoltare între regiunile istorice ale României, va duce la creșterea investițiilor în zona Moldovei și va contribui la eforturile de reconstrucție a Ucrainei.

Premierul Marcel Ciolacu a încurajat conducerea Ministerului Transporturilor și pe constructori să continue în același ritm.

*„Este pentru prima oară când avem o viziune de ansamblu. Sunt foarte mulțumit de ritmul pe care Ministerul Transporturilor, ministrul Sorin Grindeanu, îl impune în acest moment, mai ales la infrastructura mare. Vedem, în sfârșit, că Moldova va avea o autostradă”,*a declarat premierul Marcel Ciolacu.

La rândul său, ministrul Transporturilor, Sorin Grindeanu, a anunțat că mai multe lucrări de infrastructură mare urmează să fie date circulației în acest an. Exemple în acest sens sunt lotul de la Nușfalău la Suplacu de Barcău, pe Autostrada Transilvania sau Autostrada A0 din jurul Bucureștiului, unde vor fi dați în circulație în această toamnă circa 50 de kilometri de autostradă.  *„Săptămâna viitoare vom atinge borna de 1.000 km, fiindcă se dă în circulație lotul de la Nușfalău la Suplacu de Barcău, pe Autostrada Transilvania, și se atinge această bornă, iar până la finalul anului viitor, vor fi dați în folosință încă 250 de kilometri de autostradă și de drum expres”,*a afirmat ministrul Transporturilor și Infrastructurii, Sorin Grindeanu.

De altfel, premierul a declarat că este pentru prima dată când România are un grad de absorbție de 93% din fonduri europene în domeniul infrastructurii.

*”Prioritatea este absorbția din exercițiul financiar trecut. Am depășit o absorbție de peste 93% în acest moment și mi-aș dori, pentru prima oară în istoria României, să ajungem la o absorbție de 98, 99%, poate 100% ținând cont de supracontractare”,* a precizat prim-ministrul Marcel Ciolacu.

\*

Aproape 213.000 elevi, preponderent din mediul rural izolat, vor beneficia de microbuze electrice pentru transportul şcolar

Prim-ministrul Marcel Ciolacu, ministrul Educației, Ligia Deca, și ministrul dezvoltării, lucrărilor publice și administrației, Adrian-Ioan Veștea au participat astăzi, 12 septembrie, la ceremonia de semnare a contractelor de finanțare pentru achiziția de microbuze școlare electrice destinate elevilor.

Evenimentul a fost găzduit de Palatul Victoria și marchează debutul implementării unei investiți finanțate prin Planul Național de Reformă și Reziliență (PNRR) în cadrul apelului de proiecte „Microbuze electrice pentru elevi” (Componenta C15: Educație, Investiția 10), derulat de Ministerul Educației.

*„Alocăm astăzi, prin PNRR, peste 250 de milioane de euro pentru achiziționarea de microbuze electrice destinate transportului elevilor în aproximativ 1.200 de localități, după ce, în urmă cu o lună și jumătate, învățământul a primit o sumă impresionantă, tot prin PNRR, de peste 1 miliard de euro fără TVA, pentru dotarea a peste 5.600 de unități de învățământ preuniversitar. Este încă un pas pe care-l facem în direcția unui sistem de învățământ modern, accesibil tuturor copiilor și tinerilor care învață aici, în România. Ne-am asumat  că educația este o prioritate şi dovedim acest lucru. România poate crește și se poate dezvolta doar prin educație, doar prin tineri pregătiți, ținând cont de cerințele pieței muncii. Este de datoria noastră să asigurăm condiții decente pentru a învăța tuturor elevilor, indiferent de locul în care s-au născut, la țară sau la oraș, într-o zonă mai mult sau mai puțin dezvoltată economic”,* a declarat premierul Marcel Ciolacu.

Alocarea financiară a fost de 250 de milioane de euro, fără TVA, iar la valoarea contractelor se adaugă și cofinanțarea (variată) din partea Consiliilor județene de aproape 7,5 milioane de euro.

Obiectivul urmărit prin intermediul apelului de proiecte „Microbuze electrice pentru elevi” vizează îmbunătățirea condițiilor de transport pentru elevi, cu precădere pentru elevii din zonele izolate, cu populație scăzută, prin furnizarea de microbuze școlare electrice, cu un consum energetic redus. Această investiție va contribui, de asemenea, la obiectivul Ministerului Educației de a combate fenomenul abandonului școlar în învățământul preuniversitar.

*„În calitate de ministru al educației, îmi propun să nu pierdem niciun leu care poate fi atras prin investițiile prevăzute în Planul Național de Redresare și Reziliență, printr-o adaptare continuă la nevoia reală din teritoriu. Contractele semnate astăzi reflectă atât efortul pentru a răspunde nevoilor reale din județe, cât și colaborarea eficientă între administrația centrală și județeană, în interesul copiilor.*

*Această colaborare s-a reflectat în ceea ce a sintetizat evenimentul de astăzi, unde, împreună cu autoritățile județene, am reușit să găsim soluții și să suplimentăm bugetul investiției din PNRR, pentru a ne adapta la nevoia locală, pentru a achiziționa microbuze de 16+1 locuri, și nu 8+1 locuri, așa cum a fost calculat inițial în PNRR.*

*În total, am suplimentat investiția din PNRR cu mai bine de 57 de milioane de euro, ajungând la un total de peste 250 de milioane de euro fără TVA, respectiv de peste 296 de milioane de euro, cu TVA, pentru a satisface cât mai mult din nevoia locală de transport școlar, pentru că suntem datori să asigurăm copiilor noștri acces egal la educație”,* a transmis ministrul Educației, Ligia Deca.

Beneficiarii finali ai acestei investiții sunt elevii și cadrele didactice, iar achiziția se realizează prin intermediul unităților administrativ-teritoriale județene (Consiliile județene), care au reprezentat solicitanții eligibili în cadrul apelului de proiecte.

*„Încă de când eram președinte al Uniunii Naționale a Consiliilor Județene din România, am făcut demersurile necesare ca toate Consiliile Județene să poată aplica pentru achiziționarea de microbuze școlare electrice și pentru crearea infrastructurii aferente acestora, astfel încât să dezvoltăm o rețea de transport verde pentru elevi, ca o măsură concretă a sprijinului pentru o educație de calitate, accesibilă tuturor copiilor din România. Întrucât respectul pentru mediu reprezintă una dintre valorile promovate și dezvoltate prin educație, venim în special în întâmpinarea nevoilor elevilor din zonele cu deficiență în transportul local și susținem, totodată, măsurile privind reducerea emisiilor de gaze cu efect de seră, precum și atenuarea impactului schimbărilor climatice”,* a subliniat Adrian-Ioan Veștea, ministrul dezvoltării, lucrărilor publice și administrației.

Achiziția de microbuze școlare electrice pentru elevi va contribui și la asigurarea accesului la educație echitabilă și de calitate pentru toți copiii din România, folosind mijloace de transport în comun moderne, cu 0 emisii de carbon și care se ridică la cele mai înalte standarde de calitate. Mai precis, vor fi achiziționate microbuze electrice care îndeplinesc condițiile prevăzute de regulamentele CEE-ONU și directivele CE-CEE, de tip: 8+1 locuri, 16+1 locuri sau mai mari de 16+1, în funcție de nevoia locală.

\*

Participarea premierului Marcel Ciolacu la ședința Comitetului pentru e-guvernare și reducerea birocrației (CERB)

**Prim-ministrul Marcel Ciolacu: Până la sfârșitul lunii octombrie, solicit ministerelor să prezinte proiectele de dezvoltare a serviciilor publice digitale care intră la finanțare**

Premierul Marcel Ciolacu a prezidat astăzi, la Palatul Victoria, lucrările Comitetului pentru e-guvernare și reducerea birocrației (CERB), care au avut drept scop pregătirea portofoliului de proiecte ale instituțiilor publice pentru apelurile dedicate e-guvernării.

Prim-ministrul a subliniat faptul că digitalizarea României este un proiect de țară, care trebuie asumat de echipa guvernamentală în beneficiul cetățenilor. "*Până la data de 30 octombrie, ministerele trebuie să prezinte proiectele care vor intra în finanțarea dedicată dezvoltării serviciilor publice digitale. Îmi doresc un plan coerent, concret, pe care să ni-l asumăm transparent și pe care să îl implementăm fără întârzieri. România nu poate progresa fără digitalizare",* a declarat premierul Marcel Ciolacu în ședința CERB. De asemenea, șeful Executivului a solicitat prezența miniștrilor la viitoarea ședință a comitetului interministerial.

„*Investim 524 de milioane de euro pentru dezvoltarea serviciilor publice electronice. Fonduri există, esențială în acest moment este capacitatea noastră de a le folosi eficient pentru îmbunătățirea relației dintre cetățean și stat. Întâlnirea de astăzi a avut scopul de a mobiliza toate resursele administrative pentru a ne asigura că nu ratăm această uriașă oportunitate. Marile proiecte de digitalizare ale României trebuie implementate cât mai repede, pentru ca românii să poată interacționa cu administrația la un click distanță*”, a declarat ministrul Cercetării, Inovării și Digitalizării, Bogdan Ivan.

În pregătirea portofoliului de proiecte ale instituțiilor publice centrale pentru apelurile dedicate e-guvernării, reprezentanții instituțiilor membre CERB au discutat cu ministrul Cercetării, Inovării și Digitalizării, Bogdan Ivan, în coordonarea Secretarului General al Guvernului, Mircea Abrudean, despre statusul proiectelor de debirocratizare și situația proiectelor finanțate prin Programul Creștere Inteligentă, Digitalizare și Instrumente Financiare (PoCIDIF) și Planul Național de Redresare și Reziliență (PNRR).

În contextul întâlnirii, reprezentanții echipei guvernamentale au stabilit drept priorități pentru următoarea perioadă trecerea la tehnologiile de tip cloud, implementarea porții de acces unice pentru serviciile publice electronice prin utilizarea ROeID și asigurarea interoperabilității bazelor de date într-un mod transparent și sigur pentru români.

\*

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției spaniole | **Președinția spaniolă a Consiliului UE:**  **1 iulie-31 decembrie 2023**  Spania deține pentru a cincea oară președinția Consiliului UE. Mottoul: „Europa, mai aproape” aduce în atenție spiritul apropierii umane, politice și instituționale.  Spania a identificat patru priorități pentru lucrările din perioada în care va deține președinția Consiliului:   * reindustrializarea UE și asigurarea **autonomiei** sale **strategice** deschise * înregistrarea de progrese în ceea ce privește**tranziția verde** și **adaptarea la schimbările de mediu** * promovarea unei **justiții sociale și economice sporite** * consolidarea **unității europene**   ***În ultimele decenii, Europa a arătat cât de mult poate face pentru Spania. A sosit momentul ca Spania să arate lumii cât de mult poate face pentru Europa. Țara noastră preia președinția prin rotație a Consiliului Uniunii Europene cu modestie și recunoștință, dar și cu ambiție, fiind hotărâtă să folosească acest instrument pentru a îmbunătăți viața cetățenilor.*** *- Prim-ministrul Spaniei, Pedro Sánchez, prezentarea priorităților politice ale președinției spaniole, 15 iunie 2023*   * [**Site-ul președinției spaniole**](https://spanish-presidency.consilium.europa.eu/en/) * [**Prioritățile președinției spaniole**](https://spanish-presidency.consilium.europa.eu/en/programme/priorities/) |

🏵🏵🏵

NOUTĂȚI – Informații UTILE

Fondul pentru Modernizare: Stadiul proiectelor depuse în cadrul Programului cheie 3

 Ministerul Energiei a publicat marți, 12 septembrie 2023, ***Stadiul proiectelor depuse*** în cadrul Programului cheie 3 - Sprijin pentru extinderea și modernizarea rețelei de distribuție a energiei electrice din cadrul Fondului pentru Modernizare.

De asemenea, ministerul a publicat și ***stadiul contractelor încheiate*** pe Sub-măsura 3.1. B1Sprijin pentru construirea de noi rețele și modernizarea rețelei de transport a energiei electrice și creșterea capacității de interconectare.

**Documente**

[Tabel-proiecte-depuse-FM-Program-Cheie-3-DSO\_12.09.2023.pdf](https://www.fonduri-structurale.ro/descarca-document/65088)

[Tabel-contracte-semnate-FM-Transelectrica.pdf](https://www.fonduri-structurale.ro/descarca-document/65089)

Sursa: Ministerul Energiei

\*

Metodologia de verificare, evaluare și selecție a proiectelor în cadrul PIDS

 Autoritatea de Management pentru Programul Incluziune și Demnitate Socială 2021-2027 (PIDS) a publicat joi, 14 septembrie 2023, Metodologia de verificare, evaluare și selecție a proiectelor.

**Documente**

[Metodologia de verificare, evaluare si selectie a proiectelor - PIDS.docx](https://www.fonduri-structurale.ro/descarca-document/65090)

Sursa: MIPE

\*

Sesiune de informare privind oportunitățile de finanțare pentru comunitatea academică și de inovare din România

Ministerul Investițiilor și Proiectelor Europene, alături de Unitatea Executivă pentru Finanțarea Învățământului Superior, a Cercetării, Dezvoltării și Inovării (UEFISCDI), organizează luni, 9 octombrie 2023, începând cu ora 11:00, evenimentul Financing Info Monday, cu tema Oportunități de finanțare pentru comunitatea academică și de inovare din România.

Speakerul evenimentului este doamna Giorgiana Barbu, DMSc, Punct Naţional de Contact/NCP – Orizont Europa, Cluster 6 – Alimente, bioeconomie, resurse naturale, agricultură și mediu

Agenda întâlnirii:

* Prezentarea oportunităților de finanțare pentru organizațiile din România cu activitate în domeniile de intervenție ale Clusterului 6 (biodiversitate, resurse naturale, agricultură și silvicultură, sisteme alimentare, sisteme circulare, mări și oceane, guvernanță inovatoare).
* Prezentarea platformei oportunități-ue.gov.ro, sinergii și complementarități între fonduri.
* Sesiune de întrebări și răspunsuri.

În vederea participării, cei interesați sunt rugați să completeze online [***formularul de înscriere***](https://oportunitati-ue.gov.ro/eveniment/oportunitati-de-finantare-pentru-comunitatea-academica-si-de-inovare-din-romania/)

Sursa: UEFISCDI

\*

Hotărâre de Guvern pentru simplificarea achizițiilor publice din domeniul IT

Executivul a aprobat vineri, 8 septembrie 2023, o Hotărâre de Guvern prin care simplifică achizițiile publice din domeniul IT și contribuie la debirocratizarea sistemului. Totodată, actul normativ va contribui la accelerarea implementării proiectelor din domeniul IT&C. Hotărârea modifică Hotărârea Guvernului nr. 941/2013 privind organizarea și funcționarea Comitetului Tehnico-Economic pentru Societatea Informațională.

„Am promis că vom debirocratiza administrația și vom eficientiza procesele de achiziții și astăzi ne ținem de promisiune. Nu putem gestiona proiectele mari din zona IT&C și nu putem atrage fonduri din bani europeni cu legislație învechită și proceduri neadaptate necesităților actuale. Avem nevoie de flexibilitate și rapiditate în administrația publică pentru a implementa proiecte care să schimbe semnificativ viețile cetățenilor”, a declarat ministrul Cercetării, Inovării și Digitalizării, Bogdan Ivan.

Potrivit comunicatului oficial, principalele modificări cuprinse în HG-ul adoptat vineri se referă la modificarea componenței CTE, prin introducerea unor instituții noi, cum ar fi Ministerul Cercetării, Inovării și Digitalizării și Directoratul Național de Securitate Cibernetică, pentru o reprezentare eficientă în cadrul Comitetului a instituțiilor/organismelor care dețin competențe în domeniile impactate de exercitarea de către CTE, respectiv de către Autoritatea pentru Digitalizarea României (ADR), a atribuțiilor stabilite de prevederile legale.

De asemenea, ***Hotărârea simplifică Studiul de Fezabilitate, prin aprobarea unei noi forme***, alta decât cea prevăzută de HG 907/2016. Noua formă ține cont de caracteristicile proiectelor care au exclusiv componente specifice tehnologiei informației și comunicațiilor și pentru care este obligatorie sau necesară întocmirea unui studiu de fezabilitate, pentru a înlesni eforturile pe care le depun instituțiile publice în vederea întocmirii acestor documente și pentru a accelera absorbția fondurilor europene nerambursabile, care constituie surse de finanțare pentru astfel de proiecte.

Nu în ultimul rând, prin Hotărâre se modifică pragul valoric de la care este necesară obținerea avizului CTE pentru componenta IT&C a  proiectelor înainte de avizare, în sensul majorării acestuia de la 2.000.000 lei la 5.000.00 lei.

Documentul reglementează și documentațiile supuse obținerii avizului CTE, din perspectiva noilor acte normative aprobate pentru domeniul IT&C (ex. Legea 242/2022, OUG 89/2022, HG 112/2023), care se referă la Platforma de Cloud Guvernamental, interoperabilitate, securitate cibernetică.

Astfel, prin modificările și completările aduse la HG-ul CTE, MCID și ADR principalele instituții responsabile de transformarea digitală a statului român vor putea avea o imagine mai clară și mai completă asupra proiectelor IT&C care vor fi implementate, scopul final fiind acela de a îmbunătăți serviciile publice electronice oferite cetățenilor, mediului de afaceri și societății civile.

Sursa: MCID

\*

MADR: Intervențiile care vizează irigațiile, infrastructura rurală, pomicultura, procesarea produselor agricole și pomicole, zootehnia, instalarea tinerilor fermieri și formarea profesională ar urma să fie lansate în a doua jumătate a lunii octombrie

În data de 7 septembrie 2023, în sala Aula Magna din cadrul Universității de Științe Agronomice și Medicină Veterinară (USAMV) din București a avut loc a doua reuniune a Comitetului de Monitorizare pentru Planul Strategic PAC 2023-2027, cu participarea reprezentanților asociațiilor și federațiilor din sectorul agricol și a reprezentanților DG AGRI din cadrul Comisiei Europene, doamna Mihaela Luca și  domnul Ștefan Lucian RADU, desk officer pentru România.

Potrivit comunicatului oficial, agenda reuniunii a cuprins șase puncte, astfel:

* Aprobarea revizuirii componenței Grupurilor de lucru constituite în cadrul Comitetului de Monitorizare pentru PS PAC;
* Prezentarea și consultarea cu privire la alocarea financiară a sesiunii, criteriile de selecție și punctajele aferente, pragul de calitate prestabilit, pragurile lunare de calitate și modalitatea de repartizare a fondurilor neutilizate din cadrul unei componente către componentele supralicitate în cadrul unei intervenții, pentru intervențiile DR 15, DR 20, DR 22, DR 25, DR 26, DR 27, DR 28, DR 30;
* Prezentarea și consultarea cu privire la metodologia de selecție, alocarea financiară a sesiunii, criteriile de selecție și punctajele aferente acestora, pragul de calitate prestabilit pentru intervențiile DR 36 și DR 37;
* Informarea privind stadiul implementării intervențiilor din Pilonul I și Pilonul II aferente Planului Strategic PAC 2023-2027;
* Prezentarea propunerilor de modificare a Planului Strategic PAC 2023-2027, care vor face obiectul consultării în procedură scrisă;
* Informarea privind organizarea următoarei reuniuni a Comitetului de Monitorizare pentru PS PAC.

Oficialul MADR a precizat faptul că este primul an de implementare a PAC 2023-2027, respectiv a Planului Strategic, care reunește atât intervenții din Pilonul I, cât și din Pilonul II. În acest context ministrul și-a manifestat convingerea că cele două agenții de plată au desfășurat o activitate intensă pentru pregătirea corespunzătoare a procedurilor de lucru și a sistemelor de implementare necesare lansării intervențiilor din Planul Strategic.

Florin Barbu a făcut o trecere în revistă a acțiunilor și intervențiilor derulate de MADR în prima jumătate a anului: desfășurarea Campaniei de depunere a cererilor de plată pentru anul 2023, cu finanțare din FEGA, precum și două intervenții finanțate din FEADR, respectiv DR 06 – Bunăstarea animalelor și DR 10 – zone afectate de constrângeri naturale semnificative și intervenții sectoriale în sectorul apicol și cel vitivinicol. Ministrul a anunțat că în perioada imediat următoare MADR va lansa o nouă serie de intervenții care vizează în special sprijinul pentru investiții finanțat din FEADR.

Pe parcursul întâlnirii, au fost prezentate informații relevante referitoare la stadiul implementării intervențiilor din Pilonul I și Pilonul II aferente Planului Strategic PAC 2023-2027 până la această dată, precum și calendarul privind lansarea noilor intervenții din această toamnă.

Ministrul a reamintit că în luna august MADR a organizat o serie de subgrupuri de lucru, care funcționează în marja Comitetului de Monitorizare, pentru discutarea ghidurilor solicitantului, iar pe această cale a mulțumit partenerilor implicați pentru interesul manifestat cu privire la participarea la reuniuni, precum și pentru propunerile și sugestiile comunicate, contribuind astfel la îmbunătățirea ghidurilor.

În paralel cu organizarea grupurilor de lucru, la începutul lunii august, MADR a publicat în consultare publică ghidurile solicitantului, în vederea definitivării documentelor necesare lansării sesiunilor de depunere a proiectelor în cadrul intervențiilor din Pilonul II FEADR.

Astfel, în cadrul reuniunii au fost dezbătute 10 intervenții din FEADR în vederea aprobării alocărilor financiare propuse, a criteriilor și punctajelor de selecție, precum și a tuturor elementelor necesare în vederea lansării. Aceste intervenții, estimate a fi lansate în a doua jumătate a lunii octombrie, vizează irigațiile, infrastructura rurală, pomicultura, procesarea produselor agricole și pomicole, zootehnia, instalarea tinerilor fermieri și formarea profesională. Totodată, în urma consultărilor organizate cu asociațiile de profil, MADR a inițiat demersuri, potrivit prevederilor Uniunii Europene, pentru modificarea anumitor capitole sau a fișelor de intervenții ale Planului Strategic, pentru a asigura o mai bună implementare a acestuia.

În ședință au fost prezentate propunerile elaborate și transmise Comisiei Europene, urmând ca în perioada următoare, acestea să fie supuse consultării publice cu mediul asociativ, după avansarea discuțiilor cu reprezentanții Comisiei Europene.

Sursa: MADR

🏵🏵🏵

Consultări publice

POCA: Ghidul privind măsurile de sprijin pentru categoriile de persoane vulnerabile pentru compensarea prețului la energie, lansat în consultare

 Autoritatea de Management pentru Programul Operațional Capacitate Administrativă a lansat joi, 14 septembrie 2023, în consultare publică Ghidul solicitantului aferent cererii de proiecte non-competitive POCA/1148/4/1 (IP28/2023) Măsuri de sprijin pentru categoriile de persoane vulnerabile pentru compensarea prețului la energie.

Scopul este de a sprijini temporar unele categorii de persoane vulnerabile prevăzute la art. 3 alin (1) din OUG 166/2022 privind unele măsuri pentru acordarea unui sprijin categoriilor de persoane vulnerabile pentru compensarea prețului la energie, suportat parțial din fonduri externe nerambursabile, cu modificările și completările ulterioare.

Poate solicita finanțare Ministerul Investițiilor și Proiectelor Europene – prin direcția de specialitate.

Prin acest apel se va deconta sprijinul oferit de Guvernul României pentru locurile de consum/gospodăriilor eligibile pentru tranșa 1 din toate regiunile de dezvoltare ale României. Va fi decontat cuantumul de 700 lei/gospodărie ce a fost utilizat în perioada 20 februarie-25 mai 2023, prin efectuarea de plăți prin mandat poștal către furnizorii de energie de către destinatarii finali ai subvenției guvernamentale.

În acest context, părțile interesate sunt invitate să se implice în cadrul procesului de consultare a ghidului, iar opiniile și contribuțiile la îmbunătățirea acestui document sunt așteptate, până la data de 18 septembrie 2023, ora 23:59, la adresa de e-mail amdca.poca@mfe.gov.ro

**Documente**

[POCA - Măsuri de sprijin pentru categoriile de persoane vulnerabile pentru compensarea prețului la energie.zip](https://www.fonduri-structurale.ro/descarca-document/65092)

Sursa: MIPE

\*

Fondul pentru Modernizare: Ghidul privind sprijinirea investițiilor pentru modernizarea/reabilitarea rețelei inteligente de termoficare, lansat în consultare publică

 Ministerul Energiei a lansat ieri, 13 septembrie 2023, spre consultare publică Ghidul solicitantului privind Sprijinirea investițiilor pentru modernizarea/reabilitarea rețelei inteligente de termoficare, din cadrul Programului cheie 5: „Cogenerare de înaltă eficiență și modernizarea rețelelor de termoficare” aferent Fondului pentru Modernizare.

În cadrul apelului de proiecte pentru selecția de proiecte vor putea fi finanțate proiecte care au ca obiective:

* o economie mai eficientă din punctul de vedere al utilizării resurselor, mai ecologică și mai competitivă, conducând la dezvoltarea durabilă, care se bazează printre altele, pe un nivel înalt de protecție și pe îmbunătățirea calității mediului;
* creșterea eficienței energetice în sistemele centralizate de transport și/sau distribuție a energiei termice, prin optimizarea rețelelor de distribuție/transport a agentului termic, precum şi prin implementarea unui sistem de conducte dotate cu sistem de detectare, semnalizare şi localizare a pierderilor.

**Beneficiari eligibili:**

* Unități administrativ-teritoriale (UAT)/subdiviziunile administrativ-teritoriale, definite prin legea nr. 286 din 6 iulie 2006 pentru modificarea şi completarea Legii administrației publice locale nr. 215/2001, cu modificările și completările ulterioare, care produc energie termică în scopul furnizării în rețeaua de transport şi distribuție/care dețin sistemul de distribuție și transport pentru asigurarea serviciului public de alimentare cu energie termică sau pentru consumul propriu (pentru proiecte de tip A-B),
* Operatori de transport și/sau distribuție a energiei termice definiți conform cadrului legal în vigoare (pentru proiecte de tip A-B).

Finanțarea pentru modernizarea rețelelor de transport și/sau distribuție contribuie la atingerea următoarelor ținte până în anul 2030:

* reducerea pierderilor de energie termică înregistrate pe rețele de transport și/sau distribuție a agentului termic la nivel național.
* dezvoltarea rețelei inteligente de termoficare.

Perioada de consultare publică este de 30 zile calendaristice de la data publicării pe site-ul Ministerului Energiei.

Observațiile și propunerile pot fi transmise la adresa de e-mail: fonduri.europene@energie.gov.ro

**Documente**

[FM-Sprijinirea investițiilor pentru modernizareareabilitarea rețelei inteligente de termoficare.zip](https://www.fonduri-structurale.ro/descarca-document/65081)

Sursa: Ministerul Energiei

\*

Versiunea actualizată a Strategiei Regionale pentru Specializare Inteligentă 2021-2027 pentru regiunea Vest, lansată în consultare publică

Agenția pentru Dezvoltare Regională (ADR) Vest a lansat vineri, 8 septembrie 2023, în consultare publică versiunea actualizată a Strategiei Regionale pentru Specializare Inteligentă 2021-2027 (RIS3).

Această nouă versiune propune o corelare a domeniilor de specializare inteligentă regionale cu direcțiile majore de dezvoltare ale Regiunii Vest, finanțate prin Programul Regional Vest (PRV) 2021-2027, precum și cu documentele strategice ale Uniunii Europene (Noua Agendă Europeană de Inovare, Politica Industrială,  Deceniului Digital al Europei, ș.a).

Elaborarea Strategiei regionale de specializare inteligentă reprezintă o condiție favorizantă pentru accesarea finanțărilor europene disponibile în cadrul Obiectivul de politică 1 (OP1) al Politicii de Coeziune a UE: „O Europă mai inteligentă, prin promovarea unei transformări economice inovatoare și inteligente”.

RIS3 este un document strategic de politică de inovare, cu relevanță teritorială și se adresează întregului ecosistem de inovare din regiune: mediul de afaceri, mediul de cercetare, administrația publică și societatea civilă.

Procesul de elaborare se bazează pe un parteneriat solid la nivelul ecosistemului regional de inovare între ADR Vest și toți actorii interesați. Contribuția partenerilor regionali la elaborarea RIS3, inclusiv prin participarea la procesele de descoperire antreprenorială, are un rol cheie în identificarea nevoilor reale de dezvoltare ale regiunii și stabilirea direcțiilor prioritare de dezvoltare.

În acest sens, ADR Vest așteaptă propuneri sau observații din partea colaboratorilor regionali, pentru completarea documentului RIS3. Acestea pot fi transmise până la data de 18 septembrie 2023, printr-un e-mail pe adresa planificare@adrvest.ro.

**Documente**

[RIS\_2021-2027\_v2.pdf](https://www.fonduri-structurale.ro/descarca-document/65061)

Sursa: ADR Vest

🏵🏵🏵

PNRR

Calendarul actualizat al apelurilor din cadrul PNRR

 Ministerul Investițiilor și Proiectelor Europene a publicat miercuri,13 septembrie 2023, calendarul apelurilor din cadrul Planului Național de Redresare și Reziliență actualizat la data de 6 septembrie 2023.

**Documente**

[Calendarul apelurilor actualizat la data de 06.09.2023.xlsx](https://www.fonduri-structurale.ro/descarca-document/65085)

Sursa: MIPE

\*

PNRR: Instrucțiunea nr.3 pe apelul pentru redimensionarea, standardizarea și optimizarea Platformei informatice din asigurările de sănătate

 Ministerul Sănătății a publicat Instrucțiunea nr. 3/ 12.09.2023 pe apelul privind redimensionare, standardizare și optimizare a Platformei informatice din asigurările de sănătate (PIAS), din cadrul Planului Național de Redresare și Reziliență, Componenta 7 - Transformare digitală, Investiția 3. Realizarea sistemului de eHealth și telemedicină.

**Documente**

[Instructiunea\_3\_modificari\_Ghid\_site.pdf](https://www.fonduri-structurale.ro/descarca-document/65087)

Sursa: Ministerul Sănătății

\*

PNRR: Lista provizorie a proiectelor admise/respinse în cadrul apelului privind eficiența energetică în sectorul industrial

 Ministerul Energiei a publicat Lista provizorie a proiectelor admise/respinse în cadrul Apelului nr. 1 de finanțare din cadrul Măsurii de investiții I5 – Asigurarea eficienței energetice în sectorul industrial, Planul Național de Redresare și Reziliență.

**Documente**

[Lista provizorie a proiectelor admise și respinse în cadrul apelului privind eficiența energetică în sectorul industrial.zip](https://www.fonduri-structurale.ro/descarca-document/65077)

Sursa: Ministerul Energiei

\*

Un nou fond de investiții axat pe finanțarea IMM-urilor va primi o alocare prin PNRR

Conform comunicatului oficial al Ministerului Investițiilor și Proiectelor Europene, Comitetul de Investiții desemnat de Guvernul României pentru Fondul de Fonduri pentru Reziliență (Recovery Equity Fund sau REF) a aprobat finanțarea unui nou fond de investiții care va primi o alocare prin PNRR. Gestionat de către Fondul European de Investiții, instrumentul de capital de risc al PNRR finanțează fonduri care investesc în întreprinderi mici și mijlocii, întreprinderi cu capitalizare medie și proiecte de infrastructură.

Mozaik va fi un fond axat pe finanțarea IMM-urilor din România și Europa Centrala si de Est, care va obține participații minoritare semnificative și va sprijini antreprenorii prin strategii de scalare rapidă a operațiunilor, intrarea pe noi piețe sau dezvoltarea de noi linii de produse, operatiuni de fuziuni și achiziții, implementând guvernanță corporativă și susținerea echipei de management. Fondul va fi generalist și își propune să investească în 7-9 companii cu precădere din sectoare precum retail și distribuție specializată, healthcare, producția alimentară și comerțul cu amănuntul, logistica, servicii financiare și tehnologie. Potrivit celor discutate în ședinta de lucru din 25 iulie a Comitetului de Investiții, Mozaik va primi investiții din PNRR în valoare de până la 25 mil. EUR, finanțare care va fi susținută și prin contribuțiile investitorilor privați.

Această aprobare reprezintă un pas important în implementarea inițiativei de capital de risc din cadrul PNRR, sprijinind, în același timp, realizarea următorului jalon aferent din cadrul PNRR. Până acum, Comitetul de Investiții a aprobat 6 investiții in valoare de 125 milioane euro în 6 fonduri care vor investi în România în următorii 10 ani.

În decembrie 2021, Guvernul României și Fondul European de investiții au semnat un contract pentru înființarea Fondului de Fonduri de Capital de Risc pentru Redresare, investiție finanțată printr-o contribuție de 400 milioane euro din Componenta 9 a PNRR – „Suport pentru sectorul privat, cercetare, dezvoltare și inovare”. Se anticipează că, până în 2026,  aproximativ douăzeci de fonduri de investiții vor obține resurse pentru a investi în firme românești.

Apelul pentru selecția intermediarilor financiari a fost lansat în August 2022 și este în continuare deschis la <https://www.eif.org/what_we_do/resources/rrf-romania/index.htm>. Cei interesați pot adresa întrebări în scris la [ref@eif.org](mailto:ref@eif.org).

***Despre Fondul European de Investiții:***

*Fondul European de Investiții este o instituție financiară europeană, parte din Grupul Băncii Europene de Investiții. Misiunea FEI este de a contribui la atingerea obiectivului Uniunii Europene de a sprijini microîntreprinderile și întreprinderile mici și mijlocii din Europa. FEI sprijină IMM-urile să acceseze finanțare, să crească, să inoveze, să se digitalizeze și să fie competitive în economia ”verde”. FEI dezvoltă instrumente de capital de risc, garanții și instrumente de microfinanțare, utilizând atât resurse proprii, cât și fonduri încredințate (între alții) de Uniunea Europeană, Banca Europeană de Investiții sau statele membre ale Uniunii Europene.*

*Pentru multe informații despre FEI, accesați site-ul*[*www.eif.org*](http://www.eif.org/)

***Despre Planul Național de Redresare și Reziliență (PNRR):***

*Planul Național de Redresare și Reziliență, aprobat în octombrie de Consiliul Europei, are un buget total de 29,2 miliarde euro. România va putea obține din partea Uniunii Europene 14,2 miliarde euro sub formă de finanțări nerambursabile și 14,9 miliarde euro sub forma de împrumuturi prin PNRR în cadrul Mecanismului pentru Redresare și Reziliență. Această finanțare va sprijini implementarea măsurilor esențiale în materie de investiții și reforme cuprinse în PNRR și va contribui în mod crucial la ieșirea României mai puternică din criza actuală.*

*PNRR se bazează pe șase piloni, astfel încât să acopere nevoile României și să urmărească concomitent prioritățile Uniunii Europene, respectiv: tranziția verde, transformare digitală, creștere inteligentă, coeziune socială și teritorială, sănătate și reziliența și politici pentru generația următoare. Planul include măsuri privind transportul durabil, educația, sănătatea, renovarea clădirilor și digitalizarea administrației publice.*

*Componenta 9 a PNRR, denumită ”Suport pentru sectorul privat, cercetare, dezvoltare și inovare”, include o serie de reforme și investiții menite să consolideze mediul de afaceri din România, între care și ”Investiția 2 – Instrumente financiare pentru sectorul privat”. Investiția 2 include mai multe subcomponente sub formă de instrumente financiare, în valoare totală de 1,25 miliarde euro, inclusiv crearea Fondului de fonduri de capital de risc pentru Redresare, cu o alocare de 400 milioane euro.*

*Mecanismul de Redresare și Reziliență este instrumentul principal al inițiativei NextGenerationEU (Următoarea Generație UE), care va furniza până la 800 de miliarde EUR (în prețuri curente) pentru a sprijini investițiile și reformele în întreaga Uniune Europeană. PNRR face parte dintr-un răspuns coordonat fără precedent al UE la criza provocată de pandemia de COVID-19, menit să abordeze provocările europene comune prin adoptarea tranziției verzi și a celei digitale, precum și să consolideze reziliența economică și socială și coeziunea pieței unice.*

*Pentru multe informații despre PNRR, vizitați*[*https://mfe.gov.ro/pnrr/*](https://mfe.gov.ro/pnrr/)*.*

Sursa: MIPE

\*

PNRR: Modificări la ghidului dedicat accelerarării digitalizării producției și distribuției de filme, în consultare publică

Ministerul Culturii (MC), prin Unitatea de Management a Proiectului (UMP), în calitate de coordonator de reforme și investiții (CRI) și de furnizor și administrator al Schemei de ajutor de minimis, a lansat ieri, 11 septembrie 2023, în ***consultare publică***proiectul de Ordin al Ministrului Culturii pentru aprobarea ***modificării Ghidului solicitantului aferent apelului de proiecte dedicat sprijinirii inițiativelor culturale de accelerare a digitalizării producției și distribuției de filme***, aprobat prin Ordinul ministrului culturii nr. 2551/25.01.2023 și finanțat prin Planul Național de Redresare și Reziliență al României (PNRR), Pilonul IV, Componenta 11 - Turism și cultură, Investiția 7.

***Modificările vizează, printre altele, calendarul estimativ al apelului de proiecte,***respectiv prelungirea etapei de contractare a proiectelor până cel târziu la 31 decembrie 2023 (față de 30 septembrie 2023 conform Ghidului aprobat) și a celei de implementare a proiectelor până la 31 ianuarie 2025 (față de 31 octombrie 2024 în forma inițială).

Observațiile/ recomandările se trimit la adresa de e-mail: contact.i7pnrr@umpcultura.ro, până la data de **21.09.2023.**

**Documente**

[2875-draft proiect OMC modificare Ghidul solicitantului I7.pdf](https://www.fonduri-structurale.ro/descarca-document/65066)

Sursa: Ministerul Culturii

\*

Modificările propuse de Ministerul Educației privind unele ținte și jaloane din PNRR

În cadrul renegocierii unor ținte/jaloane din PNRR cu Comisia Europeană, Ministerul Educației a propus următoarele modificări:

* **Îndreptarea unor greșeli de tip eroare materială**(ex.: traduceri din limba engleză sau de coerență legislativă), ajustarea unor termene în concordanță cu măsurile din noile legi ale învățământului (ex.: reforma guvernanței în urma intrării în vigoare a prevederilor legislative din Legea învățământului preuniversitar, promulgată în data de 4 iulie 2023), dezvoltarea platformei de evaluare online a competențelor elevilor în acord cu noile termene asumate pentru elaborarea, finalizarea, aprobarea și aplicarea planurilor-cadru și a programelor școlare pentru învățământul preuniversitar, prin Graficul activităților privind curriculumul național.
* **Modificări de natură obiectivă** în cadrul art. 18 și art. 21 din Regulamentul european 241/2021, mai precis ajustarea unor indicatori în conformitate cu aplicarea indicelui privind creșterea prețurilor și în conformitate cu nevoia reală din teritoriu.

Conform comunicatului oficial, Ministerul Educației a propus exclusiv ***ajustarea țintelor și jaloanelor care nu au fost atinse în urma apelurilor de proiecte deja lansate și al căror calendar a fost deja extins de mai multe ori***, în vederea sprijinirii beneficiarilor pentru a depune proiecte, astfel:

* **Ajustarea indicatorilor din cadrul jaloanelor aferente dotării unităților de învățământ preuniversitar cu laboratoare de informatică**. În acest caz, în urma apelului de proiecte, a reieșit că nevoia locală a fost mai mică decât estimarea inițială a Ministerului Educației, în principal ca urmare a multiplelor finanțări de care au beneficiat școlile în perioada pandemiei pentru asigurarea necesarului de echipamente IT. Prin urmare, în urma centralizării nevoii reale transmise de unitățile de învățământ, prin cererile de finanțare depuse în cadrul apelului de dotări, Ministerul Educației a solicitat ajustarea jaloanelor în conformitate cu proiectele depuse, astfel încât alocarea financiară să poată fi utilizată prin raportare la nevoia reală la momentul deschiderii apelurilor de proiecte, nu la momentul estimărilor făcute la data depunerii Planului de Redresare și Reziliență (ex.: de la 5.200 de laboratoare estimate inițial la minimum 4.350).
* **Reducerea țintei pentru înființarea serviciilor complementare de educației timpurie de la 412 la minimum 90**. Noua valoare a țintei corespunde  proiectelor depuse (99), în urma mai multor întâlniri cu potențialii beneficiari și a extinderii calendarului de depunere de mai multe ori. Între, 2020 - 2021 ținta a fost estimată la 412 servicii complementare dedicate exclusiv localităților izolate/dezavantajate.

În aplicarea art. 21 privind modificarea țintelor și jaloanelor din cauze obiective din Regulamentul 241/2021, propunerile Ministerului Educației au vizat ajustări ca urmare a creșterilor de prețuri între momentul redactării PNRR și momentul lansării apelurilor de proiecte (validate de datele INSSE), precum și prelungiri termene din motive obiective, respectiv perioadă de obținere avize pentru proiecte infrastructură sau număr mic furnizori microbuze electrice școlare.

* **Modificările privind numărul școlilor beneficiare din cadrul Programului Național de Reducere a Abandonului Școlar** au la bază, pe de o parte, aplicarea indicelui de corecție privind creșterea prețurilor (de asemenea, grantul pentru școli a fost mărit de la 200.000 la 300.000 de euro de la runda I la runda II), pentru ca unitățle de învățământ beneficiare să-și poată îndeplini activitățile din proiecte. Ministerul a menționat că în runda I a Programului Național de Reducere a Abandonului Școlar au fost depuse 1.409 proiecte, iar în runda a II-a au fost depuse 693 de proiecte, deși apelul de proiecte a fost prelungit de două ori. Totodată, Ministerul Educației are în vedere relansarea rundei a II-a a PNRAS după finalizarea evaluării proiectelor depuse din sesiunea iunie-iulie 2023, cât și lansarea unui apel de proiecte dedicat școlilor mici, sub 40 de elevi la gimnaziu, pentru care a fost pus deja în consultare publică Ghidul solicitantului, în vederea sprijinirii consolidate a acestor unități de învățământ din punct de vedere administrativ, astfel încât fiecare potențial beneficiar să fie parte din acest proiect de reducere a abandonului școlar.
* **În cadrul Investiției 10 - Achiziționarea de microbuze verzi**, estimarea țintei inițiale (3.200) la momentul depunerii PNRR-ului s-a făcut prin raportare la costurile de achiziție a unor microbuze electrice cu un număr de 8+1 locuri. Anterior lansării apelului „Microbuze electrice pentru elevi”, Ministerul Educației a realizat o analiză de nevoi cu sprijinul autorităților publice locale pentru identificarea localităților care au nevoie de microbuze școlare. În urma acestei analize a rezultat că UAT-urile solicită, pentru a răspunde nevoilor specifice ale comunității, în proporție mult mai mare, finanțare pentru microbuze de 16+1 locuri și, în unele situații, microbuze cu peste 16+1 locuri. Prin urmare, costurile autovehiculelor de transport au fost cel puțin duble față de estimarea realizată inițial. Totodată, Ministerul Educației a propus actualizarea țintei prin raportarea la numărul de beneficiari (copiii care vor beneficia de transport școlar rămân aceiași, însă vor fi grupați în microbuze cu o capacitate mai mare de locuri).

Ministerul Educațieia menționat că un singur jalon din PNRR - grantul pentru digitalizarea Consiliului Național al Rectorilor (CNR) - trebuie reconsiderat întrucât CNR nu este încadrat cu statut de utilitate publică, așadar nu poate fi beneficiar al acestui tip de finanțare, conform aranjamentelor operaționale aferente jalonului 501.

Sursa: Ministerul Educației

🏵🏵🏵

Apeluri – Finanțări

PEO: Modificări la ghidurile privind consolidarea dialogului social și a parteneriatelor pentru ocupare și formare

 Autoritatea de Management pentru Programul Educație și Ocupare (PEO) 2021-2027 din cadrul Ministerului Investițiilor și Proiectelor Europene a publicat joi, 14 septembrie 2023, modificări la următoarele ghiduri:

* Ghidul Solicitantului – Condiții Specifice „Consolidarea dialogului social și a parteneriatelor pentru ocupare și formare II – Federații“
* Ghidul Solicitantului – Condiții Specifice „Consolidarea dialogului social și a parteneriatelor pentru ocupare și formare III – Organizațiile Societății Civile“

Potrivit documentelor, a fost modificată Anexa 3 - Criteriile de evaluare tehnică şi financiară calitativă.

**Documente**

[PEO.zip](https://www.fonduri-structurale.ro/descarca-document/65084)

Sursa: MIPE

\*

APIA acordă sprijin financiar în valoare de peste 172 milioane lei pentru motorina aferentă trimestrului II al anului 2023

 Agenția de Plăți şi Intervenție pentru Agricultură (APIA) efectuează plata ajutorului de stat la motorina utilizată în agricultură, în perioada 1 aprilie  – 31 iulie 2023 (trimestrul II/2023), în conformitate cu prevederile HG nr. 1174/2014 și OMADR nr.1727/2015, cu modificările şi completările ulterioare.

Valoarea ajutorului de stat acordat sub formă de rambursare este de 172.005.306 lei și se acordă unui număr de 16.836 beneficiari, pentru cantitatea de 112.488.321,754 litri de motorină determinată.

Sursa: APIA

\*

PIDS: A fost actualizat Ghidul privind elaborarea Strategiilor de Dezvoltare Locală în orașe/municipii cu o populație de peste 20.000 locuitori

 Autoritatea de Management pentru Programul Incluziune și Demnitate Socială (PIDS) 2021-2027 din cadrul Ministerului Investițiilor și Proiectelor Europene a publicat vineri, 8 septembrie 2023, un corrigendum la Ghidul solicitantului – condiții specifice „Sprijin pregătitor pentru elaborarea Strategiilor de Dezvoltare Locală în orașe/municipii cu o populație de peste 20.000 locuitori” – Prioritate: P01 „Dezvoltarea locală plasată sub responsabilitatea comunității“, Obiectiv specific: ESO4.11. „Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusive promovarea accesului la protecție socială, acordând o atenție deosebită copiilor și grupurilor defavorizate – Îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+)“.

**Documente**

[PIDS - Corrigendum Strategii de Dezvoltare Locală.zip](https://www.fonduri-structurale.ro/descarca-document/65060)

Sursa: MIPE

\*

2021-2027: Ministerul Transporturilor a lansat apelurile pentru trenurile metropolitane

Ministerul Transporturilor și Infrastructurii, în calitate de Autoritatea de Management pentru Programul Transport (PT) 2021-2027, a lansat apelurile de proiecte destinate dezvoltării și promovării mobilității urbane multimodale durabile, prin publicarea versiunii finale a ghidului solicitantului pentru prioritatea (P6) Dezvoltarea mobilității sustenabile în nodurile urbane – trenurile metropolitane.

Alocarea totală prin intermediul acestor apeluri este de 495 mil. euro, din  care 421 mil. euro contribuția UE (FEDR și FC), cu posibilitatea supracontractării.

Astfel, începând cu 04.09.2023 UAT-urile municipii reședință de județ cu peste 100.000 de locuitori/noduri urbane/ UAT-urile - județe/ asociațiile de dezvoltare intercomunitară constituite între municipii reședință de județ cu peste 100.000 de locuitori/noduri urbane și alte unități administrativ teritoriale/ Municipiul București/  asociația de dezvoltare intercomunitară constituită între Municipiul București și alte unități administrativ teritoriale în parteneriat cu CFR-S.A., pot depune proiecte pentru dezvoltarea transportului feroviar metropolitan. Cele două apeluri de proiecte care vizează acest tip de investiții sunt de tip necompetitiv,  conform principiului „primul venit, primul servit”, până la epuizarea finanțării disponibile sau până la încheierea apelului, oricare dintre cele două date survine prima.

***(P6) Trenuri metropolitane în nodurile urbane***

* Solicitanți eligibili:
  + unități administrativ-teritoriale – municipii reședință de județ cu peste 100.000 de locuitori/noduri urbane în parteneriat cu CFR-S.A.;
  + unități administrativ-teritoriale – județe, în parteneriat cu CFR-S.A;
  + asociații de dezvoltare intercomunitară constituite între municipii reședință de județ cu peste 100.000 de locuitori/noduri urbane și alte unități administrativ teritoriale în parteneriat cu CFR S.A.

\*\*\* Municipiile reședință de județ cu peste 100.000 de locuitori/noduri urbane care pot fi finanțate din FEDR sunt: Arad, Bacău, Baia Mare, Botoșani, Brăila, Brașov, București, Buzău, Cluj-Napoca, Constanța, Craiova, Galați, Iași, Oradea, Piatra Neamț, Pitești, Ploiești, Râmnicu Vâlcea, Satu Mare, Sibiu, Târgu Mureș și Timișoara.

* Alocarea FEDR: 350 milioane de euro
* Bugetul limită de contractare: 1.050.000.000 euro
* Rata de cofinanțare: 85%

***P6) Trenul metropolitan în regiunea București-Ilfov***

* Solicitanți eligibili:
  + Municipiul București în parteneriat cu CFR-S.A.;
  + asociație de dezvoltare intercomunitară constituită între Municipiul București și alte unități administrativ teritoriale în parteneriat cu CFR S.A.
* Alocarea FC: 71 milioane de euro
* Bugetul limită de contractare: 213.000.000 euro
* Rata de cofinanțare: 85%

Acțiuni eligibile în cadrul ambelor apeluri:

* Intervenții la infrastructura de cale ferată destinată transportului feroviar metropolitan;
* Achiziția de material rulant sustenabil pentru serviciile feroviare de transport metropolitan;
* Dezvoltarea facilităților multimodale pentru transportul de pasageri cu trenul metropolitan.

Cererile de finanțare se vor depune exclusiv prin aplicația electronică [***MySMIS2021/2021+***](https://mysmis2021.gov.ro/)

**Documente**

[Programul Transport - Trenuri metropolitante final.zip](https://www.fonduri-structurale.ro/descarca-document/65057)

Sursa: MTI

🏵🏵🏵

Din Actualitatea Europeană

Statul de drept: Comisia închide în mod oficial mecanismul de cooperare și de verificare pentru Bulgaria și România

Astăzi, 15 septembrie, Comisia Europeană **închide în mod oficial**[**mecanismul de cooperare și de verificare**](https://ec.europa.eu/info/policies/justice-and-fundamental-rights/upholding-rule-law/rule-law/assistance-bulgaria-and-romania-under-cvm/cooperation-and-verification-mechanism-bulgaria-and-romania_ro)**(MCV) pentru Bulgaria și România**.



Mecanismul de cooperare și de verificare a fost introdus în 2007, la aderarea Bulgariei și a României la Uniunea Europeană, ca măsură tranzitorie menită să faciliteze realizarea de progrese în domeniul reformei sistemului de justiție și în cel al măsurilor anticorupție, precum și în ceea ce privește criminalitatea organizată, în cazul Bulgariei. Comisia abrogă acum cele două decizii prin care a fost instituit acest mecanism.

Președinta **Ursula von der Leyen** a declarat: *„Permiteți-mi să felicit Bulgaria și România pentru progresele importante realizate de la aderarea lor la UE! Statul de drept este una dintre valorile fundamentale pe care le împărtășim cu toții, la nivelul Uniunii, și ambele state membre au avansat considerabil în acest domeniu, realizând reforme importante în toți acești ani. Astăzi, a sosit momentul să recunoaștem aceste eforturi, punând capăt mecanismului de cooperare și de verificare. Activitățile din aceste domenii pot continua acum în cadrul ciclului anual privind statul de drept, cum este cazul tuturor statelor membre.”*

Vicepreședinta pentru valori și transparență **Věra Jourová** a declarat: „*Mă bucur că astăzi putem face următorul anunț oficial: Bulgaria și România și-au îndeplinit obiectivele de referință stabilite în cadrul mecanismului de cooperare și de verificare. Hotărârea de care au dat dovadă și colaborarea strânsă cu Comisia de-a lungul anilor au dat roade. Va fi important să se mențină această dinamică și să se continue eforturile în cadrul ciclului anual privind statul de drept. Este o zi de bun augur nu numai pentru Bulgaria și România, ci și pentru întreaga Uniune Europeană.”*

De la începutul MCV, în 2007, Comisia a raportat periodic cu privire la progresele înregistrate de Bulgaria și România în ceea ce privește reformele vizate de acest mecanism. În octombrie 2019, Comisia a publicat ultimul său raport din cadrul MCV referitor la Bulgaria, iar în noiembrie 2022, ultimul raport referitor la România. În cazul ambelor state membre, Comisia a concluzionat că acestea **și-au îndeplinit în mod satisfăcător obligațiile stabilite în cadrul MCV la momentul aderării** la Uniune și trebuiau să acționeze în continuare pentru punerea în aplicare a angajamentelor specifice formulate în concluziile rapoartelor. Activitatea de punere în aplicare a angajamentelor respective a fost finalizată în iunie 2023.

La 5 iulie 2023, Comisia a informat Consiliul și Parlamentul European că intenționează să închidă în mod oficial MCV pentru Bulgaria și România, toate angajamentele specifice formulate în concluziile rapoartelor MCV fiind acum puse în practică. Potrivit deciziilor de instituire a mecanismului, MCV se încheie atunci când toate obiectivele de referință sunt îndeplinite în mod satisfăcător. Deciziile anunțate astăzi reflectă concluzia Comisiei potrivit căreia această constatare este valabilă în prezent pentru ambele state membre.

Comisia așteaptă cu interes **continuarea cooperării cu Bulgaria și România în cadrul ciclului anual privind statul de drept**, la fel ca în cazul tuturor statelor membre.

**Context**

La 1 ianuarie 2007, data la care au aderat la UE, Bulgaria și România mai aveau încă progrese de realizat în ceea ce privește reforma justiției și măsurile anticorupție, precum și, în cazul Bulgariei, în ceea ce privește combaterea criminalității organizate. Comisia a instituit MCV ca măsură tranzitorie pentru a ajuta cele două țări să remedieze aceste deficiențe. Activitatea din cadrul MCV a început în 2007 și, în tot acest timp, a încurajat și a monitorizat procesul de reforme pe baza obiectivelor de referință. Astfel cum se prevede în deciziile privind MCV din 2006, acest mecanism se închide odată ce sunt îndeplinite în mod satisfăcător toate obiectivele de referință.

În ianuarie 2017, Comisia a efectuat o evaluare cuprinzătoare a rezultatelor obținute în cei zece ani de existență a mecanismului, evaluare care a oferit o imagine clară a importantelor progrese realizate. Comisia a adresat o serie de recomandări specifice care, dacă sunt îndeplinite în mod ireversibil de ambele state membre, ar fi suficiente pentru a încheia procesul MCV.

În [raportul său din octombrie 2019 privind MCV](https://ec.europa.eu/commission/presscorner/detail/en/IP_19_6136)[EN**•••**](https://romania.representation.ec.europa.eu/news/statul-de-drept-comisia-inchide-mod-oficial-mecanismul-de-cooperare-si-de-verificare-pentru-bulgaria-2023-09-15_ro#modal), Comisia a concluzionat că Bulgaria a îndeplinit în mod satisfăcător recomandările rămase din cadrul MCV și a înregistrat suficiente progrese în ceea ce privește concretizarea angajamentelor asumate la momentul aderării sale la UE, drept pentru care toate obiectivele de referință pot fi închise, considerându-se că au fost îndeplinite în mod satisfăcător. Bulgaria trebuia să ia în continuare măsuri pentru punerea în aplicare a angajamentelor specifice formulate în concluziile raportului, care a fost finalizată în iunie 2023. De atunci, Bulgaria nu mai face obiectul monitorizării sau al rapoartelor din cadrul MCV, monitorizarea sa desfășurându-se în cadrul ciclului anual privind statul de drept odată cu **Raportul anual al Comisiei privind statul de drept**.

În mod similar, [în raportul privind MCV din noiembrie 2022](https://ec.europa.eu/info/publications/2022-rule-law-report-communication-and-country-chapters_en)[EN**•••**](https://romania.representation.ec.europa.eu/news/statul-de-drept-comisia-inchide-mod-oficial-mecanismul-de-cooperare-si-de-verificare-pentru-bulgaria-2023-09-15_ro#modal), Comisia a concluzionat că progresele realizate de România sunt suficiente pentru a considera că angajamentele asumate la momentul aderării sale la UE sunt îndeplinite și că toate obiectivele de referință sunt realizate în mod satisfăcător și pot fi închise. România trebuia să ia în continuare măsuri pentru punerea în aplicare a angajamentelor specifice formulate în concluziile raportului, care a fost finalizată în iunie 2023.

După ce a informat Consiliul și Parlamentul, în iulie 2023, cu privire la intenția sa de a închide MCV, Comisia a adoptat astăzi două decizii de abrogare a Deciziilor 2006/928/CE și 2006/929/CE ale Comisiei, punând astfel capăt în mod oficial acestui mecanism.

Evoluția situației statului de drept în Uniune a creat un nou context pentru cooperarea Comisiei cu Bulgaria și România. Îndeosebi ciclul privind statul de drept, lansat de Comisie în 2019, a asigurat un cadru continuu care permite o perspectivă pe termen lung pentru a însoți reforme durabile, împreună cu Bulgaria și România, precum și cu alte state membre. În cadrul acestui ciclu, **Raportul anual al Comisiei privind statul de drept**, care, începând din 2022, include și recomandări adresate statelor membre, acționează ca instrument cu rol preventiv, aprofundând dialogul și conștientizarea comună a aspectelor legate de statul de drept. Acesta permite și monitorizarea punerii în aplicare a multora dintre reformele convenite de Bulgaria și România. Progresele înregistrate de acestea au fost monitorizate, după caz, și în cadrul semestrului european.

**Informații suplimentare**


[Întrebări și răspunsuri](https://ec.europa.eu/commission/presscorner/detail/ro/qanda_23_4458)[RO**•••**](https://romania.representation.ec.europa.eu/news/statul-de-drept-comisia-inchide-mod-oficial-mecanismul-de-cooperare-si-de-verificare-pentru-bulgaria-2023-09-15_ro#modal)

[Toate rapoartele privind MCV](http://ec.europa.eu/cvm/progress_reports_ro.htm)[RO**•••**](https://romania.representation.ec.europa.eu/news/statul-de-drept-comisia-inchide-mod-oficial-mecanismul-de-cooperare-si-de-verificare-pentru-bulgaria-2023-09-15_ro#modal)

[Rapoartele privind statul de drept](https://ec.europa.eu/info/policies/justice-and-fundamental-rights/upholding-rule-law/rule-law/rule-law-mechanism_ro)[RO**•••**](https://romania.representation.ec.europa.eu/news/statul-de-drept-comisia-inchide-mod-oficial-mecanismul-de-cooperare-si-de-verificare-pentru-bulgaria-2023-09-15_ro#modal)

\*

Inundațiile din Libia: UE mobilizează asistență de urgență prin intermediul mecanismului său de protecție civilă

În urma solicitării de asistență internațională adresate ieri de Misiunea Permanentă a Statului Libia biroului ONU de la Geneva, mecanismul de protecție civilă al UE a fost activat pentru a sprijini Libia în urma inundațiilor majore care au cauzat mii de victime.

Câteva state membre ale UE – până în prezent Germania, România și Finlanda – au oferit imediat o asistență substanțială prin intermediul mecanismului, sub forma unor articole pentru adăposturi, precum corturi, paturi de campanie și pături, 80 de generatoare, produse alimentare, precum și corturi spitalicești și rezervoare de apă. Centrul de coordonare a răspunsului la situații de urgență al UE este pregătit să coordoneze și alte oferte de asistență.

În plus, UE a deblocat o sumă inițială de 500 000 EUR ca finanțare umanitară pentru a răspunde celor mai urgente nevoi ale populației din Libia afectate de impactul furtunii „Daniel”. Aceste fonduri vor fi canalizate prin intermediul partenerilor care își desfășoară activitatea pe teren, în vederea asigurării de materiale vitale, precum consumabile medicale, apă și articole sanitare, pentru răspunsul la inundațiile din estul Libiei.

*Janez Lenarčič, comisarul pentru gestionarea crizelor*: „Inundațiile survenite rapid în Libia s-au soldat deja cu pierderea a mii de vieți omenești. În această perioadă dificilă, un răspuns prompt și organizat este esențial. Pentru a contribui la sprijinirea operațiunilor de urgență de pe teren, UE coordonează noile oferte de ajutor care urmează să fie canalizate prin intermediul mecanismului său de protecție civilă. Le mulțumesc statelor membre ale UE care au oferit deja articole pentru adăposturi, generatoare, produse alimentare și alte tipuri de sprijin vital. De asemenea, UE a deblocat o sumă de 500 000 EUR ca ajutor umanitar. UE este în continuare pregătită să intensifice răspunsul pentru persoanele cele mai afectate din Libia care trec prin această perioadă dificilă.”

\*

Promovarea IMM-urilor din Europa: Comisia oferă un nou ajutor pentru a stimula competitivitatea și reziliența IMM-urilor

Comisia a prezentat **o serie de inițiative menite să răspundă nevoilor întreprinderilor mici și mijlocii (IMM-uri) din Europa** în contextul economic actual.

IMM-urile, care reprezintă 99 % din întreprinderile din Europa, sunt vectori esențiali ai dublei tranziții verzi și digitale a Europei, însă continuă să se confrunte cu imprevizibilitatea și volatilitatea provocate de numeroasele crize din ultimii ani.

Comunicarea privind ajutorarea IMM-urilor, prezentată astăzi, propune noi măsuri care vor oferi ajutor pe termen scurt, vor stimula competitivitatea pe termen lung a IMM-urilor și vor consolida echitatea în mediul de afaceri la nivelul întregii piețe unice. Ca parte a acestor măsuri, Comisia publică astăzi, de asemenea, noi propuneri pentru un regulament privind combaterea întârzierii în efectuarea plăților în tranzacțiile comerciale și pentru o directivă privind instituirea unui sistem fiscal pentru IMM-uri bazat pe sediul social. Alte inițiative vizează stimularea în continuare a accesului IMM-urilor la finanțare, îmbunătățirea mediului de afaceri și sprijinirea creșterii IMM-urilor și a transformării lor în întreprinderi cu capitalizare medie pentru a-și valorifica întregul potențial economic.

În special, **noul regulament privind combaterea întârzierii în efectuarea plăților în tranzacțiile comerciale** abordează întârzierea în efectuarea plăților, o practică inechitabilă care compromite fluxul de numerar al IMM-urilor și subminează competitivitatea și reziliența lanțurilor de aprovizionare. Noile norme vor abroga Directiva din 2011 privind întârzierea în efectuarea plăților și o vor înlocui cu un regulament. Propunerea introduce un termen maxim de plată mai strict, de 30 de zile, elimină ambiguitățile și abordează lacunele juridice din directiva actuală. Textul propus garantează, de asemenea, plata automată a dobânzilor acumulate și a despăgubirilor și introduce noi măsuri de asigurare a respectării legislației și măsuri reparatorii pentru a proteja întreprinderile împotriva rău-platnicilor.

**Sistemul fiscal pentru IMM-uri bazat pe sediul social** le va oferi IMM-urilor care își desfășoară activitatea la nivel transfrontalier prin intermediul sediilor permanente opțiunea de a interacționa cu o singură administrație fiscală – cea a sediului social – în loc să fie nevoite să respecte mai multe sisteme fiscale.Această propunere va spori securitatea și echitatea în domeniul fiscal, va reduce costurile de asigurare a conformității și denaturările de pe piață care influențează deciziile întreprinderilor, reducând totodată la minimum riscul dublei impuneri, al supraimpozitării și al litigiilor fiscale. Scăderea preconizată a costurilor de asigurare a conformității ar trebui mai ales să stimuleze investițiile și extinderea la nivel transfrontalier în UE. IMM-urile care își desfășoară activitatea în state membre diferite vor putea să profite la maximum de libertatea de stabilire și de libera circulație a capitalurilor, fără a fi stânjenite de obstacole fiscale inutile.

În plus, Comunicarea Comisiei privind ajutorarea IMM-urilor propune mai multe măsuri fără caracter legislativ pentru a sprijini IMM-urile și a asigura valorificarea întregului lor potențial economic:

* **îmbunătățirea actualului mediu de reglementare pentru IMM-uri** prin valorificarea succesului primului an complet de aplicare a principiului numărului constant (economii nete de costuri în valoare de 7,3 miliarde EUR), prin ameliorarea aplicării Testului IMM și prin luarea în considerare în mod consecvent a nevoilor IMM-urilor în cadrul viitoarei legislații a UE, de exemplu acordând IMM-urilor perioade mai lungi de tranziție. Comisia va numi un reprezentant al UE pentru IMM-uri pentru a oferi orientări și consiliere Comisiei cu privire la aspectele legate de IMM-uri și pentru a susține interesele IMM-urilor pe plan extern. Reprezentantul UE pentru IMM-uri va răspunde direct în fața președintei (și de asemenea, în ceea ce privește activitățile legate de IMM-uri sprijinite de serviciile sale, în fața comisarului pentru piața internă) și va participa la audierile Comitetului de control normativ cu direcțiile generale pe tema inițiativelor cu impact potențial ridicat asupra IMM-urilor. Comisia va promova, de asemenea, utilizarea spațiilor de testare în materie de reglementare pentru a încuraja experimentarea și inovarea la nivelul IMM-urilor;
* **simplificarea procedurilor administrative și a cerințelor de raportare pentru IMM-uri** prin lansarea sistemului tehnic „o singură dată” (parte a portalului digital unic) până la sfârșitul anului 2023, care va permite IMM-urilor să realizeze proceduri administrative în cadrul pieței unice fără a fi nevoite să prezinte din nou documentele. Comisia va simplifica și va digitaliza procedurile greoaie, cum ar fi declarațiile și certificatele pentru detașarea lucrătorilor (de exemplu, așa-numitul document A1 privind drepturile de securitate socială). În plus, Comisia se va baza pe măsurile inițiale luate înainte de vară în vederea reducerii cu 25 % a obligațiilor de raportare, anunțată în martie 2023, și va prezenta noi propuneri în săptămânile următoare, adoptând totodată măsuri de cartografiere sistematică a acestor obligații și de elaborare a unor planuri specifice de raționalizare pentru anii următori;
* **stimularea investițiilor disponibile pentru IMM-uri**, pe lângă cele peste 200 de miliarde EUR disponibile pentru IMM-uri în cadrul diferitelor programe de finanțare ale UE care se derulează până în 2027. Valorificarea succesului ferestrei pentru IMM-uri a programului InvestEU prin încurajarea transferurilor efectuate de statele membre către compartimentele naționale din cadrul ferestrei respective și prin asigurarea faptului că o parte din garanția UE în valoare de 7,5 miliarde EUR, propusă în cadrul unei noi ferestre dedicate platformei „Tehnologii strategice pentru Europa” (STEP) a InvestEU, este disponibilă și pentru IMM-uri. O metodologie simplă și standardizată va sprijini IMM-urile în ceea ce privește raportarea pe teme legate de durabilitate, facilitând astfel accesul la finanțare durabilă;
* **crearea de condiții care să permită dezvoltarea unei forțe de muncă calificate pentru IMM-uri**, prin sprijinirea în continuare a acțiunilor de formare oferite de parteneriatele la scară largă pentru competențe în cadrul Pactului european privind competențele și a altor inițiative de sprijin care vizează corelarea competențelor cu nevoile IMM-urilor de pe piața europeană a forței de muncă;
* **sprijinirea creșterii IMM-urilor** prin revizuirea, până la sfârșitul anului 2023, a actualelor praguri de definire a IMM-urilor și elaborarea unei definiții armonizate, precum și prin adaptarea potențială a anumitor obligații pentru a le permite întreprinderilor mici cu capitalizare medie să își valorifice întregul potențial economic.

**Context**

Cele 24 de milioane de întreprinderi mici și mijlocii (IMM-uri) din Europa reprezintă 99 % din totalul întreprinderilor și două treimi din locurile de muncă din sectorul privat al UE. Ele sunt esențiale pentru structura economică și socială a Europei, stimulează dubla tranziție verde și digitală la nivel european și sprijină prosperitatea noastră pe termen lung.

IMM-urile au fost afectate în mod disproporționat de crizele care s-au succedat în ultimii ani: pandemia de COVID-19, războiul declanșat de Rusia împotriva Ucrainei, criza energetică și creșterea inflației. IMM-urile continuă să se confrunte cu volatilitatea și imprevizibilitatea, precum și cu constrângeri în materie de aprovizionare, cu deficite ale forței de muncă și, adesea, cu o concurență neloială și cu condiții de concurență inechitabile în cadrul activităților lor economice din Europa. Întârzierile în efectuarea plăților în tranzacțiile comerciale împiedică investițiile și creșterea economică și contribuie la incertitudinea și neîncrederea din mediul de afaceri. Potrivit recentului raport privind performanța IMM-urilor, valoarea adăugată a IMM-urilor în 2023 este estimată în continuare la 3,6 % sub nivelul din 2019 (față de 1,8 % în cazul întreprinderilor mari), în timp ce ocuparea forței de muncă în IMM-uri a revenit cu greu la nivelurile anterioare crizei.

Pentru a valorifica puterea IMM-urilor din UE pe piața unică și dincolo de aceasta, Comisia a prezentat un set cuprinzător de acțiuni în cadrul [Strategiei sale pentru IMM-uri din 2020 pentru o Europă sustenabilă și digitală](https://eur-lex.europa.eu/legal-content/RO/TXT/?uri=COM%3A2020%3A103%3AFIN)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal). Majoritatea acestor acțiuni au fost finalizate sau sunt în curs de desfășurare. În plus, IMM-urile joacă un rol esențial în crearea și punerea în aplicare în comun a parcursurilor de tranziție, care vizează sprijinirea tranziției verzi și digitale în toate ecosistemele industriale. Toate inițiativele legislative principale ale UE includ dispozițiile favorabile IMM-urilor, în timp ce Rețeaua întreprinderilor europene, Platforma de colaborare a clusterelor și alți parteneri pun în aplicare măsuri suplimentare de sprijin pentru IMM-uri.

În ceea ce privește finanțarea, Comisia preconizează că va pune la dispoziția IMM-urilor peste 200 de miliarde EUR în cadrul diferitelor sale programe de finanțare care se derulează până în 2027. Aceasta include sume substanțiale din fondurile de coeziune ale UE (65 de miliarde EUR) și din Mecanismul de redresare și reziliență al UE (45,2 miliarde EUR), destinate măsurilor directe și indirecte de sprijinire a IMM-urilor, pentru a le ajuta să devină mai reziliente, mai durabile și mai digitale.

**Informații suplimentare**

[Întrebări și răspunsuri privind pachetul de măsuri de ajutorare a IMM-urilor](https://ec.europa.eu/commission/presscorner/detail/en/QANDA_23_4411)[EN**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Fișă informativă privind pachetul de măsuri de ajutorare a IMM-urilor](https://single-market-economy.ec.europa.eu/publications/sme-relief-package-factsheet_ro)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Întrebări și răspunsuri referitoare la Regulamentul privind combaterea întârzierii în efectuarea plăților](https://ec.europa.eu/commission/presscorner/detail/en/QANDA_23_4412)[EN**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Fișă informativă referitoare la Regulamentul privind combaterea întârzierii în efectuarea plăților](https://single-market-economy.ec.europa.eu/publications/late-payment-regulation-factsheet_ro)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Întrebări și răspunsuri privind Sistemul fiscal pentru IMM-uri bazat pe sediul social](https://ec.europa.eu/commission/presscorner/detail/en/qanda_23_4406)[EN**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Fișă informativă referitoare la Sistemul fiscal pentru IMM-uri bazat sediul social](https://taxation-customs.ec.europa.eu/document/download/934dec32-29ca-41c3-905d-d02653cb3ffe_en?filename=Soon_4.pdf)[EN**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Comunicare privind măsurile de ajutorare a IMM-urilor](https://single-market-economy.ec.europa.eu/publications/sme-relief-package_ro)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Regulamentul privind combaterea întârzierii în efectuarea plăților în tranzacțiile comerciale](https://single-market-economy.ec.europa.eu/publications/proposal-regulation-combating-late-payment-commercial-transactions_ro)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Directiva privind simplificarea fiscală pentru IMM-uri](https://taxation-customs.ec.europa.eu/document/download/0e3965c9-5d63-4230-816c-b4b1fab3fbe9_en?filename=Soon_3.pdf)[EN**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Raportul de punere în aplicare a Regulamentului privind relațiile dintre platforme și întreprinderi](https://digital-strategy.ec.europa.eu/ro/library/report-commission-first-preliminary-review-p2b-regulation)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

[Raport privind punerea în aplicare a Regulamentului privind portalul digital unic](https://single-market-economy.ec.europa.eu/publications/first-implementation-report-single-digital-gateway_ro)[RO**•••**](https://romania.representation.ec.europa.eu/news/promovarea-imm-urilor-din-europa-comisia-ofera-un-nou-ajutor-pentru-stimula-competitivitatea-si-2023-09-13_ro#modal)

\*

Eurodeputații susțin planurile de stimulare a utilizării energiei regenerabile

* Sursele regenerabile vor trebui să reprezinte 42,5% din consumul de energie al UE până în 2030, scopul fiind de a ajunge la 45%
* •O procedură mai rapidă de aprobare a utilizării surselor regenerabile de energie
* Noii combustibili din sectorul transporturilor ar trebui să ducă la o reducere cu 14,5% a emisiilor de gaze cu efect de seră generate de acesta

**Parlamentul a votat marți în favoarea unei intensificări a utilizării energiei din surse regenerabile, în conformitate cu Pactul verde și cu planurile REPowerEU.**

Actualizarea Directivei privind energia din surse regenerabile (RED), deja convenită între deputați și Consiliu, prevede o pondere mai mare de energie din surse regenerabile în consumul final al UE. Aceasta a fost stabilită la 42,5% până în 2030. Țările Uniunii ar trebui să depună eforturi pentru a ajunge la o pondere de 45%.

Legislația va accelera și procedurile de acordare a autorizațiilor pentru noile centrale electrice pe bază de energie din surse regenerabile, cum ar fi panourile solare sau morile eoliene, sau de adaptare a celor existente. Autorităților naționale nu ar trebui să le ia mai mult de 12 luni pentru a aproba instalații noi de energie din surse regenerabile dacă acestea sunt situate în așa-numitele „[zone prioritare pentru energia din surse regenerabile](https://joint-research-centre.ec.europa.eu/scientific-tools-databases/energy-and-industry-geography-lab/go-areas-wind-and-solar_en)”. Pentru restul zonelor, procesul nu trebuie să depășească 24 de luni.

În sectorul transporturilor, utilizarea surselor regenerabile de energie ar trebui să ducă la o reducere cu 14,5% a emisiilor de gaze cu efect de seră până în 2030. În acest sens, se poate introduce o pondere mai mare de biocombustibili avansați și o cotă mai ambițioasă pentru combustibilii din surse regenerabile de origine nebiologică, cum ar fi hidrogenul.

În plus, eurodeputații s-au asigurat că țările Uniunii stabilesc un obiectiv orientativ pentru tehnologiile inovatoare în domeniul energiei din surse regenerabile care să fie de cel puțin 5 % din capacitatea de energie din surse regenerabile nou instalată. Ele trebuie să definească și un cadru obligatoriu pentru proiectele energetice transfrontaliere. Eurodeputații au insistat să se stabilească criterii mai stricte privind utilizarea biomasei pentru a se asigura că Uniunea nu subvenționează practici nesustenabile. Recoltarea biomasei nu ar trebui să afecteze calitatea solului și biodiversitatea.

**Citat**

„În urmărirea unei mai mari independențe energetice și a reducerii emisiilor de CO2, ne-am ridicat obiectivele privind energia din surse regenerabile. Această directivă demonstrează că Bruxelles-ul poate fi nebirocratic și pragmatic. Am desemnat sursele regenerabile de energie drept un interes public major, eficientizând procesul de aprobare a acestora. Ne focalizăm asupra energiei eoliene, energiei fotovoltaice, energiei hidroelectrice, energiei geotermale și curențiilor de maree. Biomasa din lemn va rămâne clasificată drept energie regenerabilă. În conformitate cu principiul „tăcerii pozitive”, investițiile vor fi considerate aprobate în absența feedbackului administrativ. Acum avem nevoie urgentă de o organizare a pieței UE a energiei electrice și de o trecere imediată la hidrogen pentru o tranziție mai ecologică”, a declarat eurodeputatul [Markus Pieper (PPE, Germania)](https://www.europarl.europa.eu/meps/ro/28224/MARKUS_PIEPER/home).

**Următorii pași**

Legislația a fost adoptată cu 470 voturi pentru, 120 împotrivă și 40 abțineri. Apoi ea trebuie să fie aprobată în mod oficial de Consiliu pentru a intra în vigoare.

**Context**

Revizuirea legislativă decurge din [pachetul legislativ „Pregătiți pentru 55”](https://ec.europa.eu/commission/presscorner/detail/ro/ip_21_3541) și adaptează legislația existentă privind clima și energia pentru a îndeplini noul obiectiv al Uniunii de reducere cu cel puțin 55 % a emisiilor de gaze cu efect de seră (GES) până în 2030 (REDIII). Obiectivele propuse au fost mărite și mai mult în cadrul pachetului [REpowerEU](https://commission.europa.eu/strategy-and-policy/priorities-2019-2024/european-green-deal/repowereu-affordable-secure-and-sustainable-energy-europe_ro" \t "_blank). Scopul urmărit este de a reduce dependența europeană de importurile de combustibili fosili din Rusia, în urma agresiunii acesteia împotriva Ucrainei. Legea introduce și noi măsuri menite să scurteze procedura de aprobare pentru utilizarea surselor regenerabile de energie.

Prin adoptarea prezentului raport, Parlamentul răspunde așteptărilor cetățenilor exprimate în propunerile 3(1), 3(3), 3(4), 3(5) și 3(6) din concluziile [Conferinței privind viitorul Europei](https://conference-delegation.europarl.europa.eu/cmsdata/267078/Report_EN.pdf) de a accelera tranziția verde a UE, în special prin: creșterea investițiilor în energia din surse regenerabile; reducerea dependenței de importurile de petrol și gaze prin proiecte de eficiență energetică și extinderea furnizării de energie curată și regenerabilă; îmbunătățirea calității și a interconectivității infrastructurii electrice pentru a permite tranziția către surse regenerabile de energie; investiții în tehnologii de producere a energiei din surse regenerabile, cum ar fi producția și utilizarea eficientă a hidrogenului ecologic; și, investiții în explorarea de noi surse ecologice de energie și metode de stocare.

\*

Starea UE: Ucraina, Pactul verde, economia, China, inteligența artificială

[](https://www.europarl.europa.eu/resources/library/images/20230913PHT04983/20230913PHT04983_original.jpg)

Eurodeputații au dezbătut starea Uniunii Europene cu Ursula von der Leyen © Uniunea Europeană 2023-PE

**În cadrul dezbaterii anuale privind starea Uniunii Europene, deputații au dezbătut cu președinta von der Leyen despre activitatea Comisiei și planurile sale până la alegerile din 2024.**

În deschiderea dezbaterii, [președinta PE, Roberta Metsola](https://multimedia.europarl.europa.eu/en/video/state-of-the-european-union-2023-introductory-statement-by-roberta-metsola-ep-president_I244615), a declarat: „În prezent, Uniunea Europeană este mai puternică și mai unită ca niciodată. Lumea se schimbă și Europa trebuie să se adapteze și să se schimbe și odată cu ea. Trebuie să depunem în continuare eforturi pentru ca Europa noastră să devină un loc al egalității de șanse, al accesului, al prosperității – în care fiecare să își poată atinge potențialul. Trebuie să continuăm reformele. Trebuie să păstrăm întotdeauna preocupările oamenilor în centrul tuturor acțiunilor noastre.”

Președinta Comisiei, Ursula von der Leyen, a declarat că UE a suferit o transformare substanțială de când și-a prezentat pentru prima dată programul în 2019, adăugând: „Am pus în practică peste 90% din orientările politice pe care le-am prezentat atunci.”

În ceea ce privește Pactul verde, decarbonizarea industriei europene, menținând în același timp competitivitatea acesteia, aceasta a anunțat o investigație antisubvenție privind vehiculele electrice care provin din China, adăugând că „trebuie să ne apărăm împotriva practicilor neloiale”.

Președinta von der Leyen a subliniat importanța unei tranziții echitabile pentru fermieri, familii și industrie. „Europa va face tot ce este necesar” pentru a-și menține avantajul competitiv.

În ceea ce privește inteligența artificială, von der Leyen a afirmat că IA va îmbunătăți asistența medicală, va stimula productivitatea și va contribui la combaterea schimbărilor climatice. Prioritatea numărul unu a Comisiei este de a se asigura că IA se dezvoltă într-un mod centrat pe factorul uman, transparent și responsabil, a adăugat aceasta, solicitând, de asemenea, un grup internațional de experți similar cu IPCC privind schimbările climatice pentru a dirija dezvoltarea IA.

Referitor la Ucraina, aceasta a anunțat că va propune extinderea protecției temporare a UE pentru ucraineni și o sumă suplimentară de 50 de miliarde de euro pe o perioadă de patru ani pentru investiții și reforme: „Sprijinul nostru pentru Ucraina va persista.”

Președinta Comisiei s-a referit, de asemenea, la statul de drept, extindere, migrație, relațiile UE-Africa, inițiativa „Global Gateway”, schimbările climatice, securitatea alimentară și un viitor summit al partenerilor sociali, și a reamintit necesitatea ca Bulgaria și România „să intre în spațiul Schengen, fără alte întârzieri”.

Puteți urmări discursul complet [aici](https://multimedia.europarl.europa.eu/en/package/state-of-european-union-2023_26404).

**Intervențiile liderilor grupurilor politice**

[Manfred Weber](https://multimedia.europarl.europa.eu/en/video/AV_I244623) (PPE, Germania) a subliniat trei priorități. În primul rând, creșterea economică și competitivitatea, spunând că „avem nevoie de creștere, de locuri de muncă, de venituri decente, de prosperitate, de o industrie puternică” și salutăm inițiativele de reducere a birocrației, de investiții în inovare și de cultivare a relațiilor comerciale. În al doilea rând, el a menționat migrația, subliniind că Europa trebuie să decidă cine poate intra la frontierele sale și evidențiind „ADN-ul european” ce susține protecția refugiaților. În al treilea rând, el a afirmat necesitatea unei Uniuni Europene a Apărării și nevoia de „optimism, viziune, valori și disponibilitatea pentru următorii pași cu scopul de a deveni o Uniune Europeană reală.”

[Iratxe García](https://multimedia.europarl.europa.eu/en/video/AV_I244624) (S&D, Spania) a declarat că prioritatea principală a UE ar trebui să fie reindustrializarea pentru a obține autonomia strategică, promovând în același timp tranziția verde pentru a stopa consecințele schimbărilor climatice. Aceasta i-a mulțumit președintei von der Leyen pentru mesajul său clar în sprijinul Pactului verde, dar a regretat lipsa de focalizare pe consolidarea pilonului social al Uniunii. García a solicitat includerea violenței de gen pe lista UE a infracțiunilor și utilizarea activelor rusești înghețate pentru a contribui la finanțarea reconstrucției Ucrainei. Ea a cerut, de asemenea, UE să obțină un acord pentru Pactul privind migrația și a subliniat că „banii europenilor nu pot sfârși în buzunarele guvernelor care abuzează de drepturile fundamentale ale cetățenilor”.

[Stéphane Séjourné](https://multimedia.europarl.europa.eu/en/video/AV_I244625) (Renew, Franța) a subliniat importanța valorificării la maximum a ultimelor luni ale actualei legislaturi. El a subliniat măsurile pozitive luate ca răspuns la pandemie, la agresiunea Rusiei împotriva Ucrainei și la Pactul verde european. El a cerut ca UE să se concentreze asupra reindustrializării Europei și a remarcat că UE a reglementat deja „vestul sălbatic” din sectorul digital. Séjourné a subliniat necesitatea unei soluții durabile în chestiunile legate de migrație. El a criticat, de asemenea, regula unanimității „nocive” din Consiliu și a cerut Europei să ia în considerare cererile disperate ale judecătorilor din Polonia și Ungaria.

[Philippe Lamberts](https://multimedia.europarl.europa.eu/en/video/AV_I244626) (Verzi/ALE, Belgia) i-a criticat pe „cei care cer o pauză” în legislația privind clima și mediul, spunând că „nu suntem deasupra naturii (...) și, fie că ne place sau nu, există limite pentru ceea ce poate suporta și ceea ce poate oferi planeta noastră”. El a spus că tranziția verde reprezintă „cea mai mare oportunitate economică pentru Europa”. Lamberts a solicitat, de asemenea, Comisiei Europene să abordeze problemele legate de locuințe și să își intensifice eforturile împotriva încălcărilor statului de drept, „și nu numai în cazul Poloniei sau Ungariei”.

„Este UE într-o formă mai bună astăzi decât în urmă cu douăzeci de ani?” a întrebat [Ryszard Legutko](https://multimedia.europarl.europa.eu/en/video/AV_I244628" \t "_blank) (ECR, Polonia). „Răspunsul este nu, deoarece există mai mult ca niciodată instabilitate, incertitudine și inflație ridicată.” Traficul de persoane prosperă, Pactul verde este o extravaganță costisitoare, costul datoriei comune a UE va fi de două ori mai mare decât se preconiza, iar bugetul UE este în ruină, a adăugat acesta. „Comisia se îndreaptă spre oligarhie, amestecându-se în politicile naționale și încercând să răstoarne guvernele care nu îi plac, transformând statul de drept într-o caricatură.”

[Marco Zanni](https://multimedia.europarl.europa.eu/en/video/AV_I244627) (ID, Italia) a declarat că, în ceea ce privește Pactul verde, UE are „o oportunitate istorică de a fi mai puțin ideologică și mai pragmatică”, adăugând că trebuie să combatem schimbările climatice fără a afecta „fermierii, firmele sau proprietarii de clădiri”. În ceea ce privește investigațiile anunțate privind subvențiile străine, Zanni a pus sub semnul întrebării utilitatea acestora, subliniind că știm deja de implicarea Chinei în concurența neloială. În ceea ce privește migrația, el a spus că, deși UE nu reușește să se pună de acord privind principiul „cine nu are dreptul să intre, trebuie să rămână afară”, „soluționarea problemei” nu va fi posibilă.

[Martin Schirdewan](https://multimedia.europarl.europa.eu/en/video/AV_I244629) (Stânga, Germania) a spus: „Adevăratul succes politic este măsurat prin situațiile reale ale majorității oamenilor, nu prin discursuri elocvente.” El a adăugat că, în ciuda promisiunilor înalte, realitatea pentru mulți europeni rămâne sumbră, cu creșterea costurilor de trai și scăderea salariilor reale. El a subliniat eforturile lucrătorilor, ale mamelor singure și ale pensionarilor, acuzând Comisia că promovează o Europă care servește din ce în ce mai mult corporațiilor și nu cetățeniilor săi, în timp ce „95 de milioane de oameni din Uniunea Europeană sunt amenințați de sărăcie”.

Puteți urmări dezbaterea completă [aici](https://multimedia.europarl.europa.eu/en/package/state-of-european-union-2023_26404).

\*

Alegerile europene din 2024: 15 locuri suplimentare, repartizate între 12 țări

* Câte două locuri suplimentare pentru Franța, Spania, Olanda
* Câte un loc pentru Austria, Danemarca, Belgia, Polonia, Finlanda, Slovacia, Irlanda, Slovenia și Letonia
* Deputații europeni critică lipsa unei cooperări sincere din partea Consiliului European

Alți 15 eurodeputați din 12 țări ale UE vor fi aleși în iunie 2024, ceea ce va aduce locurile Parlamentului la 720

**Deputații europeni au aprobat decizia Consiliului European de a crește de la 705 la 720 numărul locurilor din Parlamentul European pentru următorul mandat legislativ.**

Propunerea Consiliului European s-a bazat pe [raportul Parlamentului din iunie 2023](https://www.europarl.europa.eu/news/ro/press-room/20230609IPR96213/european-elections-2024-parliament-proposes-more-seats-for-nine-eu-countries), care a inițiat procesul și a fost motivat de schimbările demografice care au avut loc în Uniunea Europeană după alegerile din 2019. Locurile suplimentare vor fi alocate după cum urmează:

* Belgia +1 [22]
* [](https://www.europarl.europa.eu/resources/library/images/20230911PHT04954/20230911PHT04954_original.jpg)Danemarca +1 [15]
* Irlanda +1 [14]
* Spania +2 [61]
* Franța +2 [81]
* Letonia +1 [9]
* Olanda +2 [31]
* Austria +1 [20]
* Polonia +1 [53]
* Finlanda +1 [15]
* Slovenia +1 [9]
* Slovacia +1 [15]

Parlamentul a aprobat textul legislativ cu 515 voturi pentru, 74 împotrivă și 44 abțineri. Următoarele alegeri (6-9 iunie 2024) vor ține seama de noul număr de locuri din Parlament.

În timpul dezbaterii care a precedat votul, eurodeputații au criticat încercarea Consiliului European de a influența Parlamentul în funcțiile sale bugetare și au reiterat independența Parlamentului. Coraportorii au regretat faptul că Parlamentul nu a fost informat imediat de către Consiliul European că intenționează să se abată de la propunerea inițială, atât în ceea ce privește locurile generale, cât și dispozițiile referitoare la o circumscripție paneuropeană. Puteți urmări o înregistrare a dezbaterii [aici](https://multimedia.europarl.europa.eu/en/webstreaming/plenary-session_20230912-0900-PLENARY?seekTo=230912083025).

**Context**

Componența Parlamentului este examinată înainte de fiecare tură de alegeri, în conformitate cu [principiile stabilite de tratate](https://eur-lex.europa.eu/legal-content/RO/TXT/?uri=CELEX%3A12016M014). Acestea includ: un număr maxim de 750 de deputați plus Președintele; cel puțin 6 și cel mult 96 de locuri pentru fiecare țară a Uniunii; și principiul „[proporționalității descrescătoare](https://eur-lex.europa.eu/EN/legal-content/summary/the-european-parliament.html)”. De asemenea, cifrele trebuie să se bazeze pe cele mai recente date referitoare la populație.

\*

Eurobarometru: Europenii aprobă măsurile luate pentru a face față crizei energetice, pentru a promova durabilitatea și pentru a sprijini Ucraina.

Sondajul Eurobarometru Flash publicat ieri, 11 septembrie, arată că există un sprijin covârșitor în rândul europenilor pentru măsurile luate în ultimul an pentru a proteja consumatorii și întreprinderile împotriva volatilității prețurilor la energie, precum și pentru acțiunile de promovare a securității energetice și a tranziției verzi. Acesta confirmă, de asemenea, un consens larg în rândul cetățenilor UE în favoarea stimulării industriei tehnologiilor curate pentru o mai mare competitivitate, precum și a acțiunilor întreprinse de UE ca reacție la invadarea Ucrainei de către Rusia.

Dintre respondenți, 86 % consideră că **măsurile luate la nivel european au fost importante** pentru a limita impactul imediat al creșterii prețurilor la energie asupra consumatorilor și întreprinderilor anul trecut. Peste opt din 10 respondenți au exprimat această opinie cu privire la promovarea utilizării durabile a resurselor naturale (86 %), la facilitarea achiziționării în comun de gaze de către statele membre ale UE pentru a asigura securitatea aprovizionării (82 %), la construirea de parteneriate cu alți actori globali, cum ar fi Regatul Unit, SUA, Japonia și Australia (81 %), la reducerea dependențelor comerciale excesive de țări precum Rusia sau China (80 %) și la sporirea competitivității industriei europene a tehnologiilor curate (80 %). Măsurile UE care vizează accelerarea transformării digitale în paralel cu protecția consumatorilor (77 %) și sporirea rezilienței economiei UE sunt percepute ca importante de către 77 % și, respectiv, 76 % dintre respondenți.

În ceea ce privește **acțiunile viitoare**, 86 % consideră că depozitele de gaze din UE ar trebui umplute pentru a evita riscul de penurie, 85 % sunt de părere că UE ar trebui să stimuleze producția de tehnologii curate în statele membre și 79 % susțin că măsurile UE ar trebui să vizeze reducerea consumului de energie. 75 % dintre respondenți consideră că UE ar trebui să finanțeze proiecte comune de apărare pentru a dezvolta capabilități și tehnologii strategice de apărare.

În plus, marea majoritate a europenilor consideră că **războiul din Ucraina demonstrează** necesitatea ca UE să își asigure securitatea energetică și economică (85 %), precum și să intensifice cooperarea militară între statele membre (75 %), continuând în paralel să dea dovadă de solidaritate cu Ucraina (71 %).

Europenii continuă să fie în mare măsură **în favoarea sprijinirii Ucrainei și a ucrainenilor**. 86 % dintre respondenți sunt de acord să se acorde sprijin umanitar persoanelor afectate de război, 77 % acceptă primirea în UE a persoanelor care fug din calea războiului, iar 71 % sunt de acord cu impunerea de sancțiuni economice împotriva Rusiei. Aproape două treimi dintre europeni, 67 % și, respectiv, 65 %, consideră că UE ar trebui să sprijine demersul Ucrainei către integrarea europeană, precum și integrarea acesteia pe piața unică. În cele din urmă, 65 % sunt în favoarea acordării de sprijin financiar și economic Ucrainei, iar 57 % consideră că UE ar trebui să sprijine achiziționarea și furnizarea de echipamente militare și de instruire Ucrainei.

Cetățenii au fost întrebați, de asemenea, referitor la o serie de **valori**, dacă sunt **cel mai bine reprezentate de UE**, de alte țări din lume sau de ambele în egală măsură. Aproximativ jumătate dintre aceștia consideră că UE întruchipează cel mai bine „respectarea drepturilor și valorilor fundamentale” (53 %), „egalitatea și bunăstarea socială” (50 %), „toleranța și deschiderea către alții” (49 %) și „pacea” (48 %), urmată îndeaproape de „solidaritatea cu țările din interiorul și din afara UE” (46 %) și de „respectarea naturii și protecția climei și a mediului (45 %). Pentru fiecare dintre aceste valori, aproximativ un respondent din șase consideră că alte țări le întruchipează cel mai bine și aproximativ unul din patru afirmă că sunt reprezentate de UE și de alte țări în egală măsură.

**Context**

Sondajul Eurobarometru Flash privind provocările și prioritățile UE în 2023 a fost realizat în cele 27 de state membre în perioada 24-31 august 2023. Au fost intervievați online 26 514 de cetățeni ai UE.

**Informații suplimentare**

[Sondajul Eurobarometru Flash 533](https://europa.eu/eurobarometer/surveys/detail/3092)

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/